url: =ZAM Thupuak :: 12 October 2014 :: ZOMI DAILY\nposted on 11 October 2014 at 1:22 pm Lomkholna: News, Newsletter, Refugee, ZAM, Zomi\nKHUADO PAWI COMMITTEE PAN SAPNA\nZomi te’n kumsim a ih bawlden a hi Khuado pawi pen Malaysia khuapi Kuala Lumpur ahOctober 15, 2014 (10am- 5pm) hunsung inin ki bawlding hi. Lutman cihdan zong omtuanlo in hongpai khempeuh in kongkhakpi kantan in tutna a nuamtheithei munte ah tatdan hekdan a nuamthei penpending in Khuado Committee te’n hong vaihawmsak ding uhhi. Tutna pen 1000 ciang bek omding a, a hizong in a panglangkhat ciat ah mi 1000 val bang a tut theih dingin tutna om dimdem ding hi. Munhoih nadeih leh hongpai baih sawm in!\nKhuado Pawi bawlnading panpihna hongpia khua makai, Pawlpi makai leh Zomi Idol, Zolia & Zotaang sponsor te adingin zong a mailamah tutna kigel ahih manin amai lamah mun nong lakpah nading un zahtakna lianpi tawh hong zasakpah ung.\n2014 kum khuado zong ZAM mahin hong makaihin, tua nuaiah Khuado Committee tengin hong vaihawm hi. Khua 78, Pawlpi 20 leh mimal 2 (tuciangciang) in a kisam sum tawh\npanpihna hongnei a hihman in Zomi khempeuh i bawl KHUADO Pawi ahihi. Amun dingpen, i bawl ngeinasa ahi Chinwoo Stadium ah kibawlding hi. Khuado ni ah koicidan teng omding hiam cih tawmkhat hong maleep nuam ungh.\nZomi Idol Malaysia 2014\nMalaysia gamsung a om Zomi khangno lasasiamte lakpan a kitelkhia Top 10 tengin Khuado ni ciangin hong zaiziah ding uhhi.\nZolia & Zotaang Malaysia 2014\nZolia 11 le Zotaang 20 ki heltheiding hi. Zolia & Zotaang a hih zenzen hangin leitung tawh liangko kikimin a kibawlding ahih manin na upmawh sangin nasiazaw ding hi. Banghang in nasiazaw ding hiam cih pen tuani teh na mit mahmah tawh na muhteh telpan ding hiteh.\n2014 Zomi Idol leh Zolia & Zotaang hong teelsakding pen a nuai ateng hiding hi.\nMr Manhunt Malaysia 2012/13 and Artist\nMr. Michael Masterson,\nBroadway choreographer performer from New York, USA\nMs. Stephanie Van Driesen,\nMs. Sharmaine Van Driesen,\nSianu Deih Mang (Sower Sister)\nSianu Niang Suum\nHong teelsak dingte muanhuai thei mahmah uhhi.\nUNHCR Malaysia, NGO tuamtuam\nPu Hang Khan Lian & Dr. Hau Za Cin (Zomi Innkuna Singapore)\nKhuado hongsimin, hihtung a kigenteng namit mahmah tawh na muhkhakna ding itna lianpi tawh Zomi khempeuh kongzawn uhhi.\nZomi Idol leh Zolia & Zotaang Sponsors hongpiateng\nU Kaino & U Man Mang te innkuan\n(New Eden Services Company Limited) RM3000/\nU Philip Mawng (Taungzalat) te innkuan RM2000/\nAung Nan Daw te innkuan RM1000/\nPa Pau leh Nu Cing te innkuan RM500/\nPa Ngin Go Mang te innkuan (Zolimtui) RM500/\nJohn Mungpi te innkuan RM300/\nZomi League pahtawina sponsors teng\nPawlpi 9 Team 11 Tukpeng kilawmtatna a khatna ngah penpen Pawlpi kipia ding pahtawina CUP pen Sia Thang Za Nial (Nialpi) te innkuan in a it mahmah Pi Huai Sawm Cing a phawkna in hongpia khia ahih manin ki lungdam mahmah hi.\nMedal mal 50 Pa Pau Khat Suan (Singapore) in hongsik ahih manin ki lungdam mahmah hi.\nUNHCR-CDU te ZAM ah honghawh\nUNHCR thukizakna (Information) lam tawh kisai te mi 2 hong hawhin mipi tawh thukizakna bang cibawl leh bangci bawl ding cih hong hawmsawn ding cih hong kikuppih thei uhhi.\nKhanglui i pu i pate’ ngeina-ah Khuado pawi in ni sagih sung tak awh ngei hi tuak hi. Ahi zongin Khuado pawi tawh kisaia laibu ka etkaakte lakah khuado in ni nga sung a awhsak leh ni thum sung a awhsak om hi. Khat leh khat theih dan, gelh dan kibang khinlo hi. Tua ahih manin hih khuado thu kong kaihkhopna-ah zong na theihna uh tawh a kituah lohna zong om kha ding hi. Tulai taka i tual biakna a khah nai lote sungah ni thum sung bang kizang pen hi. I gensa mah bangin annseng khit, khapi taan laitak, khua sungah mipi kimta uh ei, cih ciang huasapa in, “khai khai khai, guaite aw, na na ngai tek un, zing cianga kipan khua kido ta ding hi,” ci-in tangkopa awngsak hi. Tua ni pen ‘Kigin ni,’ kici hi.\nKhuado ding pulak ni pen ‘Kigin ni,’ ‘Meilah Lak Ni,’ ‘Lamsial Ni,’ ahih kei leh ‘Vaihawm Ni’ kici hi. Hih ni in khuado sunga gamtatdan ding leh a kisam ding teng vaihawmna, kithawina ni cih ding ahi hi. Sing lam, tui lam kisialin tuinaak kihah hi. khuado sunga zat ding vaak ding meilah la dingin khuasung nungak tangval inn lusikin gamsungah kuan uh hi. Lo kuante in kha sam in, “a site kha, a hingte kha na om uh leh hong ciah un, zu leh sa ne ding hi hang,” ci-in phuisamin lo buuka suangthu teng sawn puk uh hi. Tua ni-in khua sungah papite in khuado sunga tum ding phiit bawl hi ta leh, khuado sunga gamtaatzia ding hi ta leh kikumkhawmin, lawmah zu beel luupin tukhawm uh hi.\nKhuado a ni khatna hi in, ‘A Pi Ni’ ahih kei leh ‘Pansik Ni’ zong kici hi. Hih ni pen Khuado pawipi ni, gualnop pen ni zong hi in, hih ni-in Sagawhna, Daihawhna, Khuado annkuang uumkhawmna, Kaubetna leh a zan ciangin Khuailak nate kihih hi. Zingsang khuavak phetin Lawmte’ kong biangah dawi leh kau dalna in zu taubeeltung khat tui leihsa, peeng siatsa in kiluup in, a kiangah zasan haal baangsa leh meihol kikoih hi.\npen neihsa, khawhsa, vulhsa teng tawh hih theih zahin kibawlin vok kigo pen hi. Zingsang vaikuan hun ciangin, Lawm papite in a pawl a pawlin vok goin, ni thum sung a khom ding siit tuam pah uh hi. Sa semna-ah sakuang nam nih om in, sasem papite in a vok khawite leh a langte tan ding tuak a khen ma-un amau teng khamkhop ding thuuk masa uh hi. Tua pen ‘Sakuang baal neek’ kici hi. Vok vulhte leh a langte’ hawm pen ‘Sakuang Hawm’ kici leuleu hi. Sagil bawl kawm, sa sem kawm, zu luup zu dawn kawmin taang ziahziah uh hi. Tua lai takin inn nupite in a inn tek uhah taaksih ngan huan uh hi. Naupangte in khuang leh zam, daktal leh sialki tumin a sisate phawkna in mualte hah siang uh hi.\na min phetin a sin a lung, a tuap leh a kalte themno kha tek eukhia-in sawm tangvalte in tua kum sunga misi a nei innkuanpihte puak uh hi. Hih sa sungkuate pen misite a ding a kikoih tuam hi in, sun lam ciangin nupite in zu khaihsa leh taaksih tawh tua sate kengin haanah misite va lui uh hi. Hih pen ‘Daihawh’ kici hi. A sisa a innkuanpihte’ luguh pen sathau zuutzuutin zu leh sa leh taaksih tah uh a, hih pen ‘Si-annsuah’ kici hi. Khua do pen a si leh a hingte kizopna tawpna, kikhakna hunin kingaihsun ahih manin khuado ciangin mi pawl khat lungleeng khawngai-in kapkap mai uh a, la zong hih bangin sa uh hi:\n(A) Do na liingliing, do na liingliing e,\nGual in kum khua do na liingliing e,\nDo haanah naubang va kap ta’ng e.\n3.3 Annkuang umna:\nDaihawhte nupite inn hong tun kik masiah ann kineeksan thei lo hi. Nitaak annkuang uum dingin kikai khawm uh a, mi a kim tak teh, papi a tal taak pen in zu kam khat teepin phihin phuisam hi. Tua khit ciangin, a ban a baanin zu pen gual teep uh a, annkuang sa kuang uumkhawm uh hi. Ann neek khit ciangin i Zo ngeina bangin ki-it, kingaihna, kideihsakzia lahna in sabaak leh sangoi kibaak khengkhangin gualnuam thei mahmah uh hi\nKhanglui i pu i pate hun lai-in misi a om ciangin a kha pen misi khua-ah pai pah loin, innsung, innnuai, innkuun leh sumtawng teng khawngah khuado masiah thaamcip den dingin ngaihsun uh hi. Tua ahih manin misite a gil uh a kial mahmah ding ngaihsutna tawh misi a om teh kawsah, annkhai, lukhung ann cih bang kilui hamtang hi. Khangluite in misite pen dawite’ peh hi, ci-in ngaihsun uh hi. Tua ahih manin khuado sunga gilna laina a om lohna dingin dawi leh kaute notkhia-in kau kibeng hi. Ann neekna a man khit uh ciangin kaubet nadingin meilahte sau silselin lim takin tenin a lom a lomin kihencip hi. Kaubet ding ciangin kong sak leh kong khangah meilah taakna ding nahtangkuak kikoih masa phot hi. Hausapa innah pasal teng kikaikhawmin phiit lem uh hi. Tua ciangin inn kimin meilah de ciat uh hi. Tualteekpa (siampipa) in a thau lawnin kaubet hong kipan pah hi. Tualteekpa khit ciangin midangte in beng bei pan hi.\nKaubet pen pasal tangzang khat peuhin khut lang khat lamah meilah lom det kawmin tuga, heiga leh singkhuahbawk khatpeuh tawi-in innsungtawng panin inntung innnuai innkawm teng baan satin:\nNa zun, na ek namsia, na ni na kha cing ta;\nci-in hawkin kiko gamgam hi. Tua banga innkawm teng baan satin innkongbiang a tun ciangin a tuga pen daipua denna in, “A khe buuk, a ngaltaak kha ing ei,” ci-in a meilah ken khen nih suahin, lom khat khang gawlah, lom khat sak gawlah a kuangsa in siatin nusia hi. Hih pen dawite hong lut kik ngam nawn lohna ding ahi hi. Tua kaubengpa pen mi thumin zui-in, khatin khuang, khatin daktal leh khatin thau tawi hi. Kaubet kipat ding ciangin thau khat vei lawnin, inn kongbiang a tun ciangin khatvei lawn kik hi. Inn khempheuh ah kau a kibet lai takin tum theih tum mawh teng tumin, thau lawnin kisa ngeingai hi.\nkhempeuhah kaubetna a man khit ciangin, sawm tangval tengin gua dawnah meilah siatin a desa in khuang, zam leh daak tawh a honin hausapa inntual ah kisutuahin thum vei kiimvial uh hi. Dena kaubetna kammalte mah zangin kizui kawmin awngin kiko damdam uh hi. Tua panin tum theih teng khempeuh tumin a lawhsa kammal teng mah lo kik zelin khuatual (Tualbiakna) ah pai-in thum vei mah kiimvial leuleu uh hi. Hih pen dawi neng kau neng bang neng peuhmah om nawn kei hen a cihna uh ahi hi. Sawm tangvalte khua sung hong lut kik uh ciangin meilah tum baangte hong lutpih kik thei lo uh hi. A hang in, dawi nawhna lamah meilahte natawm niin baangin siangtho nawn lo dingin seh uh ahih man hi. Meilah tum baangte khuanawl sing dawn, phung dawn peuhah siatin nusia uh hi.\nMun khen khat ah tua meilah a tum baang teng kaikhawm uh a, meiphual sat uh hi. A khu a tam theihtheih nangin sawlbawk tawh khuh uh a, meikhu a paikhiatna dingin a laizang mun khat vangsak uh hi. Tua munsan pan meikhu hong zamkhiat ciangin siampipa in-\nKhansau kong ngetna hi;\nci-in phuisam hi. Meikhu pen khua sung lamah a kaai leh khua sung kicidam ding hi, ci-in khanglui mite in upna nei uh hi.\n3.6 Khuailakna:Kaubet zawh lamna dianna teng a man ciangin, a kihawisa khuaibu la dingin sawm tangval te kuan uh hi. Tua khuaibu leh a note omzia panin kum thak sungah ann leh tui kham leh kial, nat leh dama kipan tuahsiat tuahphat ding kihilna in ngaihsunin aisanna in a kizang ahi hi. Tua hi a, khuailakna pen kithupi seh mahmah hi.\nKhuado khuai lakte pen zu (khuaizu)a nei nam hi loin, no a nei nam, mi a deh thei nam, sing tung ahih kei leh lei sunga a kaai nam- tuunpi, tuunpi malneu, ngaltuun, ngaltheen, khuaimul leh khuaithumte khuaibu (khuaipheng) kila pen hi. Tua ciangin khuailakna-ah zat dingin Khuang khat, sialki khat, daktal a kipua zo zahzah, zubeel peeng siatsa beel khat, khuaisah zu a vekin, phiit bu a kibawl zahzah, naang lukhu kikeng hi. Zan puan ding leh a zing cianga kizepna ding puan a koihcingte zong pua uh hi. Khuailakna a kikeng zu pen ‘Khuaisah Zu’ kici hi. Zute pen hausapa-a kipan haam upate in beel khat ciat a sik uh, sawm tangval tengin zingsang lama a don, nitaak lama a khaihkholh uh zute hi.\nKhuai omna mun a tun uh ciangin khuai pen mei tawh kihal loin a pi teng khut tawh khatkhatin manin, ahih kei leh gua taitep tawh tepin that khin masa uh hi. Khuaipi teng a mat khit uh ciangin khuaibu pen a kua ahih leh to uh a, a pheng ahih leh phelkham uh hi. Khuaibu sungah a pheng dal sawm ciang bang pha thei hi. Tua khuaiphengte lak panin a hoih a limci pen leh a tak pen ciamteh uh hi. Tua banga ciaptehna a bawl khit uh ciangin khuainote tunga saphuklai banga a pan dildel a paan pen dam takin hawkkhia uh hi. Khuaino zawngkhal khempeuh zong paikhia in, a etlawm lo khempeuh nul siang uh hi. Kum saanna ding khuaibu pen a kisia lo dingin kang takin lakhia uh a, naang lukhu sungah koih uh hi. Hih khuaibu lakhiapa pen tualteekpa in thuneihna a piakpa bek hi thei hi. Zoplai ding…\nZOMI LEAGUE October 05, 2014 Semi-Finals Results pulakna\n28. 05.10.2014 08:30-10:30 LIANDO ZCCM St. Francis 9 1 CMF\n29. 05.10.2014 08:30-10:30 THANGHO ZAC 3 2 MMC\nZOMI LEAGUE 2014 Final leh Third Place kimawl ding Pawlpite\n30. 12.10.2014 07:30-09:30 THIRD PLACE CMF MMC\n31. 12.10.2014 07:30-09:30 FINAL ZCCM St. Francis ZAC\nPahtawina piakna tawh kizom suakpah ding hi.\n2013 Sumcian RM630\nTedim Suangpi RM200\nThangkai Suangpi RM200\nTonzang Lawm RM200\nMimal & Biakna Pawlpite pan:\nPaan Khup (Lawibual) RM50\nTaung Za Lat (Philip Mawng) RM300\nAdonai Zomi Christian Church RM200\nAgape Puchong Church RM200\nBethel Christian Church RM200\nEvangelical Baptist Church RM200\nInternational Zomi Christian Church RM200\nMyanmar Believers Fellowship RM200\nShalom Christian Fellowship RM200\nSunway Emmanuel Church RM200\nZomi Christian Fellowship-Canaan RM200\nZomi Idol 2014 Top 20 kitelkhia teng October 11 ni-in Top 10 kitelna nei leuleu\n27. Suum Ngaih Muan\n34. TZ Khaipi\n24. Nang Sian Cin (Sian Cin)\n37. Suan Ki Thang (Ki Thang)\n43. Abraham Kham\n33. Zam Khan Khual (Khualno)\n31. Nang Khan Lian (Lianpi)\n36. Mang Khan Khual\n30. Lang Sian Zom Mung\n32. Pau Khan Mung (Sawbua Mung)\n15. Cin Suan Mang (Mangpu)\n14. Man Sian Cing\n05. En Khup\n16. Niang Lian Cing (Nulek)\n19. Pau Do Sum\n47. Zen Sian Pau\n35. Kam Sian Niang (Niangnu)\n41. Nang Leem Sang (NL Sang)\n40. Thang Khua Khai\nPawlpi mi, u leh nau, lawm leh gual akua mapeuh in pumkhat suahna mopawi ah nonguap na dingun itna lianpi tawh kongsam uhhi.\nSia Hau Khan Mang Japan pan honghawh\nZomi sungah i angtanpih mahmah Japan gamah pilna sinngiat a pai Sia Hau Khan Mang in hun awl angah sunsun sungin Malaysia ZAM zumah hong hawhin ZEC sangnaupangte pilna tampi hong hopsawn sakthei hi.\nZSM palaai, Pa Nang Suang ii pianna pa, Pu Cin Khan Lian Gualnam (Kum 58) in a tenna Laaitui khua panin 07.10.2014 ni in hong nusiatna hangin Pa Nang Suang te unau omna inn ah ZAM-ZSM makaihna tawh 09/10/2014 ni-in dahpihna, phawkna hunkhat kinei thei a, Pa Nang Suang leh sanggam te tawh kibangin ih dah khawm hi.\nZomi Christian Assembly pawlpi te’n ZAM hall a zatding Amplifier hoih mahmah khat hong pia ahih manin lungdamna ihko hi.\nThang Sawm Lian (Buan) in tukal Thupuak bawlna ding RM20 hongpia ahih manin lungdam ihko hi.\nSia Hau Khan Mang, Japan pan hong zinpakin tukal Thupuak ading RM50 hongpia ahih ma in lungdam ihko hi.\nPrevious: Florida pan Pawlpi kum (11) cinna pawi ah sapna\nNext: A (57) veina KYA nuamtak kizo\nZAM LE ZSM te nasepna pen news khawng kasim ciangin thupi Sa mahmah ingh Zomite luangzong tam naphaam Nate uh katheih ciangin thupi Kong Sa aa zahtakna kongpia hi. ZAM LE. ZSM damsawt hen\nKumthak ah Vision leh Mission neihna ~ Pau Do Lian


timestamp: atn

url: =Tulaai leitung Thuthang Tuamtuam Updates August 29, 2014 :: ZOMI DAILY\nposted on 30 August 2014 at 4:49 pm Lomkholna: Khawmpau, Myanmar, News, World, Zomi\nZomi-Chin ah kei mimal dinpih:\nIpu Ipa khangpan Zomi kici hihang cihpeen kuama onghilh sawn hilo in Kapi Kapu in ciantak onghilh ahihman in Zomi ka hihi ci in kapom hi. Chin peen mite ongpiak min hi a min Chin ongcih leh zong kakhialsak tuankei a, ahizong in kahihtheih zah in Zomi hizaw ung cih hilhcian kasawm zaw hi. Kei le kei Chin kakici nuamhet kei a, Zomi higegu Chin kicizel, Zomi akici zeltetawh zong nasepkhop ding kasawm vetkei hi. Tawm man tamman leh kiim le paam, kumpi leh Media tetung ah kaki ngakei a, Zomi peen minam min ahihman Zomi kicihding tawmcik zong kalau kei hi. Zomi akici nuamlo leh adeihlo te kagaal ahipah lohhang kalungtang kapiaksawm naaikei phot hi. Zomi lo minam mindang kuakua apau zong in saan leh deih kanei kikkel kei hi. Tua hang in ongnusia Dr Chin Do Kham in 2009 kum in Nashville khuapi sung mipi maaikhat ah Lawm Khawmpau peen Zomi bek acitilteel pawl hi ci in ongpulaakkhia hi.\nTukum sung atuahsia mun mahmah Malaysia Airline te in anaseem vekpi sungpan 30% ahi nasemmi 6,000 khiamding uha, makaaipi thak zong koih in kiciantak in puahphatna bawlding ci in August 29, 2014 Malaysia khualzin tawh kisai Uliante in taangkokhia uhhi. Malaysia Airline peen mimal tungpan kumpi tung ah ki ap hi a tu in Malaysia kumpi te neihsa hita hi.\n2014 kum Kawlgambup milip kisimna ah kumpi te upawkna saang 9 million tawmzaw a, kawlgam milip 2014 kisimna ah mimal 51 million bekpha hi ci in thuneite in August 29, 2014 ni in taangkokhia uhhi. Kawlgam Rohingya te 800,000 peen Rohingya kici saknuamlo in Bangali in kiciam tehsak cihzong hel uhhi. Mualtungmi nam bangzah, mimal bangzah cih kician tak in 2015 kumciang taangkokhia ding ci in genthuah uhhi. Source: BBC.com\nRussia Defense Minister Sergei Shoigu Poland gamte vanleeng lampi nawk in Slovakia gam Bratislava khuapi ngaih hawhding in August 29, 2014 ni in aleen laaitak Poland gamten hawl mang in vanlaai ah tawlkhat abuai khit ciang Slovakia gam Bratislava khuapi si le naang in tungsam hi. Vanleeng mawkmawk tawh hilo in Gaalvanleeng tawh hisese ban ah 72 athu zasakkhol leh hih Sergei peen EU te black list ah kihelkhat ahihman ci in Poland ten gen uhhi.\nIsrael te leh Hamas te kaal 7 sung kidonapan tu in kilemna kongtung ta uha, thuhoih mahmah khat zong kicithei hi. Ahizong in hih gaalsimna mission tungtaang ah Israel te in gualzawhna lianpi ngah ihihman in gualzawhna thu ka taangkokhia hi ci in Israel Prime Minister Benjamin Netanyahu in August 27 ni in Israel mipi te tung ah taangkokhia hi. News kimang ngilh kha hi ei\nLeitung a Terrorism kici hiamgamptatna tawh kisai in UK gam leh agammi te ading in alauhuaina sehnga suah sehli tungta ahihman in mipi te leh igam abitding kitaangsam hi ci in British Prime Minister David Cameron in August 29, 2014 ni in genkhia hi. Tuaban ah tulaai tak agilo khia mahmah IS te huhding in British pan mi 500 kiim pan uha, US pan 300 kiim pai himawk ahihman in lauhuai khia mahmah cih behlap hi.\nUkraine leh Russia gam kikaal ah Russia gaalkaap 20,000 akiging in omkhinkhian a, Russia gaalkaap 5,000-6,000 Ukraine gamsung luutkhin ci in UK te in August 29, 2014 ni in taangkikhia uhhi. NATO te in Russia te in Ukraine gam la in nidang laaidan a Soviet gamkhat phuhsawm ci in angawh ban uh ah Russia te kidawmding in August 29, 2014 ni in vau uhhi.\nPrevious: ZAM Thupuak :: 31 August 2014\nNext: Khedan hong piak nuntakna’ thugil (4) te ~ Nang Khan Lian\nCihtakna (Faithfulness) ~ Pau Za Mung\nIndia ah Passenger Bus khat tuisung ah kia in, mi 36 in sihlawh\nBangladesh leh Myanmar kumpi te’n Rohingya hiamtawi migilo te siansuahding geelna nei


url: =USA, Michigan pan Tg. Lam Khan Kim (Tedim, Thawmte) in hongnusia :: ZOMI DAILY\nUSA, Michigan pan Tg. Lam Khan Kim (Tedim, Thawmte) in hongnusia\nposted on 18 January 2022 at 4:51 pm Lomkholna: Dahpihna, News, ZIUSA\nMangpha Tg. Lam Khan Kim (Kum 32) Thawmte Beh – Tedim Sakollam aa khang khia, Battle Creek, Michigan State USA aa ateng Tg. Lam Khan Kim in abeisa January 16, 2022 in Sunglam damloh na tawh hongnusia chih thu izak man in ZIUSA kipawlna mintawh dahpihna i pulak hi.\nTg. Kim Pi pen Zomi te kipawlkhopna Battle Creek Zomi Innkuan ah member khat leh ZIUSA Genvai member pom ni 10/31/2020 pan active member khat ahih manin thumeilet/policy zuiin (100%) Death Benefit $15000 kipiakhia dinga paakkual $150 man khat tawh zong mangpha khakna kinei ding hi.\nTg. Kim Pi luanghawm tawh anunungpen hunzatkhop ding hong tungding Saturday January 22, 2022, 1:00PM in Zomi Baptist Church Battle Creek makaihna tawh, Funeral Service bawl khit ciang, Rev. Lian Deih Mung in han ah vuina nei ding hi.\nMore: USA, Nashville pan Rev. Eddie Ngin Hang (Mualzang, Thawmte) in hongnusia\nTg. Kim Pi hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Zomi Innkuan USA, Inc.)\nPrevious: USA, Oklahoma pan Pu Song Lian Pau (Phaiza, Hatzaw) in hongnusia\nNext: Pau nam tampi theihna in pilna hi a, ei pau theihlohna in haina ahihi


url: =ZOGAM.COM - MALAYSIA, SINGAPORE & YANGON zinna report\nB Muan Ngaihte\nMALAYSIA, SINGAPORE & YANGON zinna report\nTukum I Zomi ngeina KHUADO PAWI Malaysia Khuapi Kuala Lumpur ah October 15 ni in kizang ding ci in ZOMI ASSOCIATION OF MALAYSIA te a kipan in chialna / sapna kamu hi. Tua tawh kiton in VISA bangkim buaipih ngai ahihman in 05th. October 2016 in Lamka a kipan in New Delhi katungsuk hi. Tua ah VISA vai a buaitak a ka omlai in ka gang Pastor TK Lianpu, ZCF, Vikashpuri leh Zomi Nungak kizen mahmah U Dimpi Khuptong, Malaysian Embassy a sem in awlmoh tak in a hong buaipih ua, bangkim a hong saisak a VISA kangah pah hi. Amah tung ah ka kipak petmah hi.\nHuan, 10th. October 2016 ( Ka Birthday ) in Delhi ah KHUADO SPORTS nuamtak kazat zawh in a nitak in Delhi a kipan Kuala Lumpur,Malaysia ka manawh ta hi. A zingciang 11th. October 2016 zingsang 12:00am (2:30am Malaysian time) in damtak in Malaysia Khuapi Kuala Lumpur katung hi. Tuamun ah ZAM (Zomi Association of Malaysia) Makaite leh kalawmpa Lunthang Guite te' nupa in President Sia Khoi Tuang' makaihnainhongdawnuhhi. Tuaakipanin ZAMOfficehonmanawhpih in,hong tunpihta uhhi. Ka tunni in makai te in kithuahpihna hongnei in nuamtak in hun hon zatpih ua, nuam kasa mahmah hi. Makaite kizen uh kasa mahmah a, hong aangvanna te uh thupi kasa a nuam kasa mahmah hi. Tuahun in Biak inn te ah kikhawm in, kithuahkhawmna tuamtuam ah kihel in, mun tuamtuam ah hong paipih uh a nuamtak in hun hong zatpih uhhi.\nMalaysa Khuado Pawi\nNi 15 ni, KHUADO PAWI a nipini hong hita a mun tuamtuam a om Zomi te kithalawp mahmah in kisakhawm siusiau ta uhhi. Tua Khuado pen Kuala Lumpur a ding a Stadium / Hall thupi mahmah CHINWOO STADIUM kici CHINA te a ah Khuado Pawi Thupi mahmah in kibawl hi. Hiai hun ah Zomi tampi kipaikhawm in Hall kidim zihziah a, Laasiam tuamtuam te apan Laasakna, Ngeina Laam tuamtuam, Talent Show, Thugenna te kinei a nuam kisa mahmah hi. Hiaihun ah Gam tuamtuam apan kipaikhawm a, Singapore a kipan Sia Hang Khan Lianz ZIS & Family, India a kpan Pu LP Tuang (Hyderabad), B.Muan Ngaihte (Lamka), R.Khai (Aizawl) , ban ah US, leh mun tuamtuam a kipan makaite paikhawm hi. Kapian a kipan a Khawmpi ka kihelna telak a mi atampen hun zong hi a, Zomite minuai ah omlo hihang, Pasian in Zomite hong iit in, hong makaihhi cih kathei a kipahna mittui aluang hi. Makaite kiang ah Malaysia ah Zomi bangzah bang ki omhiam cih kadong a, ZAM Record dungzui in Zomi 37000 val hi hongci a, thupi kasa mahmah a, ka lumgsim a muang mahmah mai hi. Khuado te zota in, hun hongpai a Biak Inn tuamtuam ah Laasa ding a hong kisap ban ah, kei a bangmahlo leh a cinglo pen THUGENNA hun bang hongpia ua, Pasian muanna tawh kavagen hi. Haksa kasak mahmah ahihleh, kei Laasa kahi a, Thugenmi hilo kahihman in haksa kasa mahmah hi. Himahleh keithu gen hilo a, Anungta Pasian thu gen kahihman in Topa in gen diing hongpia hi. Huaiban ah, Thupi Kasak mahmah Veng cih a Zomi te ki om ahihman in Zomi te in Biak Inn tuamtuam 30 val Kuala Lumpur Khuasung ah kinei a, Pastor 30 val ki omhi. Tua ah Zomi Association of Malaysia in School tampi bawl in, Biak Inn omna te ah Pastor te in enkai in, Teacher 2/3 te in huh in,naupang te Laisinna a pattah in siamna hawm uh ahihman in Zomite minuai ah ki omlo hi. Thupi mahmah hi. Malaysia Zomi makai te phat huai kasa a,a nnasep uh thupi kasa mahmah hi. Ban ah, i Zomi naupangte bang Siamsinna ah thupi mahmah uh a, English bang siamthei mahmah uhhi.\nSingapore Khuado Pawi\nTuabang a hun kazat zawh in, 23rd October 2016 pen ZOMI INNKUAN SINGAPORE in KHUADO PAWI zang diing ci ahihman un keizong ka Sanggampa Pastor Mungpi Ngaihte (Zomi Christian Assembly) tawh Visa application kakhiak uleh, VISA kangah hi. Huci in 22nd ni in Kuala Lumpur a kipan BUS a tuang in SINGAPORE ka manawh a, damtak in katung hi. Tua ah 23 ni Sunhun in KHUADO SPORTS kinei a, Zomi tampi te paikhawm in, Kimawlna tuamtuam kinei in nuam kisa mahmah a, Khuado lopna VAIMIIMCIIM kinekhawm hi. Nitak hun in ZOMI INNKUAN SINGAPORE makaihna nuai ah ZIS Biak Inn ah Singapore a om Zomi 400 kiim mahmah paikhawm in KHUADO kizang a, nuam mahmah hi... Hiaihun ah Laasakna, Thugenna, lemciinna,atuamtuam neihzawh ahih in Nitak hun in Laamvuui kaai in nuam kisa mahmah hi. Programme khempeuh zawh ahih in Ann nekkhawmna kinei zuazua a, nuam kisa mahmah hi. Tua zawh Singapore a Nipikal khat ka omzawh in 29th. October 2016 ni in Singapore a kipan Kuala Lumpur, Malaysia Khuapi katungkiik nawnta hi. Hiaihun a, Singapore 2 (nih) vei kazinna te a, nuamtak a hong zintun, ka Inn mahbang a hong omsak Pa Hang Khan Lian, ZIS makai pi te tung ah kalung akim a, ka kipak mahmah hi. Tuabek thamlo a, ZIS makai leh Singapore Zomi khempeuhte in ka kisap bang hongsik a, hong kithuahpihna uh kalung akim mahmah hi. Malaysia ka tungkiik a, ZAM Office pen ka inn bang a bawl in makaite tawh nuam kasa mahmah hi. Malaysia Zomi te thupi uh kasa mahmah a, Lawmte hun aneih ciang bang un hongpai in Khuasung bang hong vaakpih in, nek-leh-dawn alim mahmah te hongsik in kei a bangmah lo pen athupipen hong bangsak ua, Zomi te ki-iitna thupi kasa mahmah hi. Tua a ka om laitak in Yangon Khuapi ah 24 - 27 November sung GZA ( Global Zomi Alliance) Khawmpi a 3 veina omdiing ahi, hong khel in ci in GZA a General Secretary Sia Go Chin Zam ( Zam Bawi) apan cialna kamu hi. Ka kipak mahmah a, ZAM makai ahi Sia Cinpi tawh Kuala Lumpur a Myanmar Embassy ah VISA application bawl ding in kapai ua, tua ah Pasian hehpihna tawh VISA kava ngah pah a, Sia Cinpi bang kapa ana sa uhi..... hahahahahaha . ZAM Makaite kaphat mahmah a, nek-le-dawn, bangkim kiningcing hongsik uh a, zahlaklo in hongkoih uh ahihman in ka kipaklua hi.\nMalaysia a kagensa mahbang a Mun tuamtuam a programme tuamtuam kazawh nung in, Pasian hehpihna tawh 15th. November 2016 Ziingsang in KUALA LUMPUR INTERNATIONAL AIRPORT akipan in Yangon manawh in kapai a, Damtak in YANGON INTERNATIONAL AIRPORT katung hi. Tua ah Sia Stephen Mang te' nupa in hongdawn uhhi. Himahleh hiaihun a ka thiltuah leh lamdang kasak mahmah thu khat a omhi. Tua ahihleh, nungkiik zek lehang, Malaysia a ka omlai in nidang pek a ka School kaipih leh ka Classmate te Pasal khat in hon message a, Muan,koia om e, Yangon a lawm naneih leh Kanau Singapore a nnasem ding a pai, Yangon ah om a,lemlohna pawlkhat omziak in MACAU ah paisak sawm uh a, kou phallou kahihman un a lawmnu tawh a Center ua kipan in ana taikhia uhhi. Tun mi inn a om ahihman un, Lamka hongtung diingdan vai honghawmsakve honci hi. Ke'nleng, Aw himaw, keile Yangon paidek laitak kahi, kong enkai ding kaci hi. Ban ah anaunu Facebook honpia a, keimah inleng hopih in, Yangon ka tunni ding leh katun hun ding kahilh a, Airport ka tunhun in amau lawmta zong ana om uhhi. Tua ah Ka Pamang, Stephen Mang te'n kavan khempeuh innlam ah ana pua in,kei tua numei tetawh amau ana omna uh inn, Yangon khuanawl lam manawh in Taxi tawh kapai uhhi. A omna uh kava tungta hi. Thu kadong a, amau honggenna ah, "Lunniang pen MACAU a paisak asawm tak un, aman Lamka a a Ute dong in, amau aphalloh ziak un utlou hi. Himahleh amah utthu a paikhia mawkthei ahihlohman in beidongtak in om a, tuahun in alawmnu Sanggam Thadou kampau, Mary tawh kitheikha in, tua Mary pen Macau a sawtlo va omkhin hongkiik a, tua a Center uh hongpaikiik ahihi. Nikhat Mary Innpaiding a a kinget, phalsak uh a, aCenter ua avapailai in Lunniang tawh kituakkha ua, Lunniang in kenzong hong zuidiing ci a, tua a heutute uh omlohkaal in a lawmte unzong, zui in navanteng tawh....\nNanga ding a hunlem ahi cia sawl uh hihtuak a, amanzong sum nei hetlo in zui hi. Mary sumneih sunsun zang in taikhia uhhi. Nidang a a Centre ua vahawh Sanggam Thadou te numei, Kawlte khat pasal a nei, khat eimi ci a, anumber uh Mary tawh ana kipiaktuahkhak ziak un, tua call in, a inn uah va omtop mai uh ahihi. Tua Sanggamnu inzong nek-le-dawn Inntektak a ana nekpih a ana ompih ahihi. Kavatung ciang in, amauzong alung uh ana muang mahmah ahi cih kamuthei hi. Hiaihun ah Pasian in mite huhthei ding a kei sese hongzat ka kipak hi. Tuahun in Sum bangmah khek lo in, Malaysian Ringgit RM 1000 chauh kapua hi. Tuapen Myanmar Kyats a khek nailo kahihman in, Mary tawh Katunna ding Sia Stephen Mang te innzuan in Taxi in kapai uhhi. Inn katungta ua, kiholim in thu tuamtuam ka kikum uhhi. Tuahun ah Lunniang Lamka a tunna dingtawh, A na belhte uhkiang a Nek-le-Dawn man hikei mahlehKipahman, Taxi Saap ding ci in kenleng kasum neihteng kapia hi. Tuahun in Sanggamnu kipaklua ahidiing a, Mittui luang ziahziah in Pasian kiang ah lungdamkohna leh kei a siing a Thungetsakna hong neihsak hi. Amah thungetna hang zong hi inteh sum ka piakbei hang in ka tasam tuankei hi. Hiai a ka kipah mahmahna ahihleh neih sunsun mite beidong mahmah a omte huhtu a kapankhak ahihi.\nTuahun in Sia Stephen Mang te'n nuamtak leh Lungkimhuai mahmah a hong zintun in muam kasa mahmah hi. Amah pen nidang a New Lamka, Zion Veng a 2006 - 2007 kum a ka omlai a, Innkuan khat bang a om kahihman un, hong iit mahmah a, Sanggam bang in hongkem hi. A zingciang 16th. November 2016 in GZA Khawmpi zatna dingmun TBC-Y (Tedim Baptist Church - Yangon ) Bian Inn ah Meeting kavapai hi. Hiai hun ah GZA Makaipi te Sia Rev. Dr. Pau Khan En, Sia Rev. Dr. Do Suan Mung, leh makai tuamtuam tetawh ka va kimu uhhi. Hiai hun ah Sia Mung in, "Lawm Muan, Tedim Kam siamsi cia, keisang zong siamzaw na'ive" hongci a, Ke'n " Sia , kasiamloh hang,I Zomi sung a Awkaih leh Pau omte kazatsiam ding ka hanciam na hi. Ka omna dandan ah Pasian hehpihna tawh kapau a, avek a Zopau ahi cih ken Zomi ka iitna tawh kapom ahihman ahihi" kaci hi..... Tuahun ah hun nuam mahmah in ka zangkhawm uhhi. Tuaban ah Billy Graham' Tupa Franklin Graham' Crusade ahzong Yangon Zomi Choir min a Hallelujah Chorus sadiing a ahongcial uh mahbang in asakna ahleng kava kihelkha a, hampha ka kisa mahmah a,Pasian thupina tampi kamu hi. Hiaihun ah Zomi Choir 400 kiim kava kihel uhhi. Tuadan a vai tuamtuam kazawh nung un 24th. November 2016 nitak in KHAWMPI honkhiakna kinei hi. Hiai khawmpi nuam in thupi mahmah a, Gam tuam-Muntuam a kipan in kipaikhawm in Thumanpha leh Zomite maban ding genkhawmna leh sakkhawmna kinei hi. Hiaihun ah, Singapore, India, leh Kawlgam sung mun tuamtuam a kipan leh, Gamdang mun tuamtuam apan in Zomite kipaikhawm ziahzah hi. India a kipan in Kei leh Sia JM Paupu te' Nupa kapaithei uhhi. Hiai Khawmpi ah maban pai dingdan tuamtuam thu kikupna a omban ah Laasiam tuamtuam te a kipan in Laasakna om a, Talent Show tezong om in nuam mahmah mai hi. Koikoi a om Zomi te Pasian hehpihna tawh kithupi in minuai ah ki omlo ahi cih kamukhia hi. Zomi mipil Misiam tampi Pasian in hongpia a, Zomi a iit makai tampi hongpia ahihman in Pasian min kaphat ahi. Tuabek hilo in mailam hun ah Kawlgam-Vaigam, Lei kiuli a om Zomi te kigawmna hun hongtung diing ahi cih ka lamen mahmah hi. Huan 27th. November 2016 nitak in lawhcingtak in GZA Khawmpi kizo hi. Pasian ompihna thupi kasa mahmah mai hi. Tuabang a hun kazat zawh uhciang in 29th. November 2016 in CENTRAL ZOMUS (Zomi Music Uplift Society) in Sia Lian Pi, Gen. Secretary ZOMUS te in ah Ann nekpihna hongnei uha,Mailam a India ZAA (Zogam Artistes Association) tawh mapankhawm diingdan leh Laa lam bek thamlo a Zomi te kinaisemna diing thu tampi hong kikuppih uh a, nuam mahmah hi. Yangon ka omsung in Zomi laizom te in hongkhual in, hong deihsak mahmah uhhi... Koikoi ah I omzong Zomi ihi a, Sisan in thugen ahihman in ki iitna om hi... A kikhen theilo Zomite hihang.... Hihbang a hunnuam leh lungdamhuai kazat nung in, 4th. November 2016 (Sunday) Nitaklam in Yangon a kipan in Sia Stephen Mang leh Nu Vung in YANGON INTERNATIONAL AIRPORT ah hongkha in, Kolkata, India manawh in kalengkhia ta mai hi. Tua zaan Kolkata a giak in, a zingciang 5th. November 2016 (Monday) in Kolkata International Airport a kipan in Damtak in Kha 2 (nih) vengveng kazinnung in, Imphal International Airport tawn in Lamka katungkiik ta hi. Ka Khualzin sung a hong kithuahpih a tha hongpia tawntung Malaysia, Singapore, Yangon Zomite tung ah ka kipak mahmah hi. Mailam ah Pasian in lem asak hunciang kimu kiik diing hihang....\nLOVE YOU ALL ZOMI TE.......\nTutung ka zinna a ka muhkhiak leh thupi kasak pawlkhat\n1. Zomite Ngeina Khuado mun tuamtuam a izatna uah, nidang a om ngeilo leh Zomi History a ding a amasa pen, EBC Lamka North Division Choir leh Laasiam pawlkhat, Mi 30 vaal mahmah Lamka, India a kpan in Kalaymyo (Kawlpi) ah Laapawl leh Laa tuamtuam sa in pai uhhi. Zomi te kigawmna naita hi.\n2. Zomite hong gawmkhawm mahmah Laa ahihbang in Yangon, Malaysia, Singapore, etc. te ah India Zomi lak a pan Pu. T.Pumkhothang' Laaphuahte kisa ziahziah ah, India Zomite in Kawlgam Zomi lak a Sia TS Khai, Sia Stephen Mang, Sia David Kham,etc. te laa te kisa ziahziah a, Pau-le-Haam, Thumal tuam zekzek (Mun-le-Mual tuam haang a) te tuni ciang in kitheituah in, kigawmna nai mahmah hi.\n3. Muntuamtuam a om Zomite mundang a pan apai kahihna tawh zinmuak siam in, Tha hongpia mahmah nahihman un thupi kasa a, Na Zomi pih uh kei nahong iitna leh n'ong huaina uh thupi kasa hi.\n4. Kei a huhtuak leh a neilo pen himahleng a beidong leh a huhtuak mahmah te huhtu a Pasian in hongzat lamdang kasa a, ka kipak mahmah hi.\n5. Zomite I omomna a I ki-thutuahna leh Makaite thu I manna uh thupi kasa mahmah hi. Makaite genpeuh zui siausiau in, thudang saat hetlo uhhi. Zomi te kithutuahna lamdang kasa hi.\n6. Zomi Association of Malaysia te in Malaysia a om Zomite akhualna uh Thupi kasa mahmah hi, Kimat-Kiheen na a dim Malaysia ah a nnasep uh ettontak leh zahtak huai uh kasa mahmah hi. Siamsinna lam ah Zomi te a pattahna uh thupi kasa hi.\n7. Tuipigaal adiak in ken kaphakkhakna ahihman in Singapore bang Inn nasem a om himahle uh I Zolia te Nipini Off la tangtang a, Sum sengliang mah a Biak Inn apai tangtang uh thupi kasa a, tuazah a ih Pasian biak uh taisanlo ihihman in Thupha angah ihi kaci hi.\n8. A nihveina GZA Khawmpi 2014 Kum a Tedim a ka kihel nung, tukum a a 3 veina GZA Khawmpi a hong kihelsak a Cidamna hongpia Pasian kaphat a, Malaysia a kipan a VISA tawh nuamtak aa Pasian in Yangon hong luutsak lamdang sa in ka kipak mahmah hi.\n9. Kapaina khempeuh ah Topa'n hong makaih a, Mite leh Makai tetawh hong kithei sak kawikawi ahihman in kei a ding in thupi kasa mahmah hi.


url: =Nunghei masa leng! ~ Dimno’ Pa :: ZOMI DAILY\nNunghei masa leng! ~ Dimno’ Pa\nposted on 14 January 2016 at 9:43 pm Lomkholna: Article, Paukhankap\nKhat vei nitak lam nasep man khit ciangin khuasung ah van kisap pawlkhat lei dingin lawmte khat tawh kapai uhi. Khuasung panin van leidingteng ka lei mengmeng uh a, tua khit ciangin lam paina kigim simpian tawh lamsak ah niangtui sai ah niang dawn dingin ka tu phei uhi.\nDangkeu pian hiding hiven, niang vaikhak in hong tun lian leh dawn khat suah in dangkeu hong pha zo nailo ahih manin tui (Mineral water) thawl khat tuak vai khak beh lai ungh. Khuazing khit zawh ah khe tawh ciah ding ( ko omna lam ) pen lampi ah lauhuai thei ahi manin sauvei tu ngam nawn lo-in kapai khia kik pah uhi. Tawl khat kapai khit uh ciangin ka tuidawn uh tamsim pian hiding hiam zun hong suak pah teta mawk hi. Zun thak nading mun lem om vat lo-in, tua bang teng tawh iip toto lai ungh. Ahi zongin lamkim ding khawng ka tun uh ciangin hong piang theih nawn mahmah lo-in zunthak nading mun lem kazong uh-a, thakna ding munlem om tuan lo veve na pin’ piang thei nawn mahmah lo ahih manin kalawm tawh lam nawn ah peek mai ni ka kici uhi.\nZuntha dingin ka bombitual zip ka hong khin ta-a, tua le ka nunglam ah mi gamlum simpian kaza hi. Ka lawmin zong hong paupih phei a, “ lawm i nung ah mi hongpai ahia leh gamlum si e,” hong ci-in, kanung heivat leh Sente nupi papi hon khat ka nunglian vuah kigual phei deudau in, a hongpai phei na hi mawk! Keizong a bangci himawk ding ka hiam tua lian leh ka zun suak mahmah napi’n pai thei nawn lo mawk hi. Deih tak kisal in thak sawm ta leng pai thei tuan mahmah lo-in, kanung a mihonte lah paipai lai uh! Ka ki hinhin hangin pai thei tuan nawn mahmah lo ahi manin ka khawl bawl ta mai hi.\nKalawm aman ciangin ka nungpan a hong nawk sen mihon teng a zintun na-uh atun ma-in ka delh kik a, ka sim leh 40 khawng tak na pha uh-a, hih teng tak in ka nungpan in hong nawk mawk ahi ciang a, kazun apai thei lo ahi ta ve maw kaci pong mawk hi.\nKhanglui te-in, “ Nupi’ nung hei lo- a veihpeek” acih pen kei tawh ka kibang tam maw kici ingh! Bangzah takin zun suak in, dailen a suak phial zongin i thak manin inung ah kua om a, i kiim i paam ah mi aom tam cih khuadak masa leng a ki khial lo ding na hi-in, Khanglui te’n Nupi’ nung hei lo-a veihpeek ana cih sese uh pen hih ka tuak dan, lah maizum buang, lah kisuang buang ahih hang lah ki lakik thei tuan lo cih dan khat ahi tam maw ka ci hi. Nunghei masa hi le hang maizum na leh nop mawh loh na ding a om lo ding na hi mawk!\nKhuapi ah i om-a, khuata ah i om zongin vai khat peuhpeuh ah cil i sia aa, veih i peek in, khaksawh i sai phial zong i hih ding ciangin i hih ma-in i kiim i paam khat vei en masa phot in, nung hei masa phot leng ci ing ei!\nTu phinphin in…..\nPau Khan Kap\nPrevious: Sum sang in a manpha zaw laibu ~ Deih Tung\nNext: Malaysia ah ISIS tetawh akipawl mi 82 kiman\nTrump cinna tawh kisai kua te’n banggen? ~ Thang Khan Lian


url: = Tinaung Takluem MATTHEW 2\nNisuana Sang Pan Mipil Te\n1 Herod Kumpi a sep lai in, Judah ngam Bethlehem khua ah Jesus a sua ciang in, nisuana sang pan mipil te Jerusalem ah hong theng uh a;\n2 Hong suak Judah te Kumpipa koisung ah om ziam? Nisuana sang panin ama i aksi hong suak ka mu uh a, ama bia tu in hong theng khu hi, ci uh hi.\n3 Herod kumpipa in hi thu a zak ciang in ama le Jerusalem ah a om theampo linglawng ngawp uh hi.\n4 Herod in mipi te sung pan thiampi lian te le thukhamhil sya te kaikhawm in, Christ koisung a suak tu ziam? ci in dong hi.\n5 Taciang amate in, Judah ngam Bethlehem khua ah hi tu hi: banghangziam cile kamsang khat i atkhol na ah,\n6 Judah ngam sung a om, nang Bethlehem awng, Judah ngam uk te sung ah a nobel na hi bua hi: banghangziam cile ka mi Israel te a uk tu nang sung pan hong piang tu hi, ci hi.\n7 Tasiaciang Herod kumpipa in mipil te samku a, banghun in aksi suak ziam ci thiangtak in dong hi.\n8 Taciang amate Bethlehem ah paisak a, tua nauno phatak hong zong tavun; Ama na mu uh ciang in hong sonkik tavun, keizong pai in bia tu khi hi, ci hi.\n9 Amate in kumpipa son teng a zak zawk uh ciang pai uh hi; Taciang, en vun, nisuana sang pan a mu uh aksi sia nausen omna tungsan ah theng in a tawlngak dong amate mai ah pai hi.\n10 Amate in tua aksi a mu uh ciang in, nasiatak in lungdam uh hi.\n11 Innsung a tum uh ciang in, a nu Mary le nausen mu uh a, kun in bia tek uh hi: taciang a ken uh na manpha te sua in, kham, frankincense le myrh te pia uh hi.\n12 Tua zawkciang Herod kumpipa kung ah heakkik nawnngawl tu in Pathian in amate i mang sung ah kidop natu a piak hu in lamdang pan in amate ngam ah cia uh hi.\nNausen Egypt Ngam ah Taipui\n13 Amate cia zawkciang, Joseph mang sung ah Topa vantungmi hong kilang a, tho in, nausen le a nu keng in, Egypt ngam ah tai vun, thu kong puak kik dong tua ngam ah om nginge vun: banghangziam cile Herod in hi nausen that tu in zong tu hi, ci hi.\n14 Joseph a khanlaw ciang, nausen le a nu keng in, a zan a zan in Egypt ngam ah taipui hi.\n15 Herod kumpipa a thi dong tua ngam ah om uh hi: hi thu sia, ka tapa Egypt ngam pan samkik zo khi hi, ci Topa in kamsang tungtawn in a sonkhol thu a tangtun na a hihi.\nHerod in Patangno te That\n16 Herod kumpipa in, mipil te i theam hunlam a heak ciang, a thin-uk mama a, mihing sawl in, mipil te in ama kung ah phatak in a dok thu taw kisai in Bethlehem khua pan kipan a kim a pam a om patang kum ni le a nuai sia theampo that siat hi.\n17 Kamsang Jeremiah i sonkhol na ah,\n18 Ramah ngam pan in kaana aw te le nasiatak in tau na aw ki za hi, a tate a om ngawl hu in Rachel i kaana sia kuama in heneam zo ngawl hi, ci thu a tangtun na a hihi.\nEgypt Ngam Pan Nazareth\nLk. 2:39, 40\n19 Herod thi zawkciang, Egypt ngam a om Joseph mang sung ah Topa vantungmi khat hong kilang a,\n20 Tho in, nauno le a nu keng in Israel ngam ah paipui in: banghangziam cile nauno that nuam in a zong te thi siat zo hi, ci hi.\n21 Joseph tho in, nauno le a nu Israel ngam ah paipui hi.\n22 Ahihang Archelaus in a pa Herod zalai in Judah ngam uk hi, ci Joseph in a zak ciang tua ngam ah pai ngam ngawl hi: ahihang a mang sung ah Pathian in kidop natu a son bang in, Joseph zong Galilee ngam ah kiheam hi.\n23 Nazareth kici khua hong theng in tua khua ah om uh hi: tabang in kamsang i sonkholsa bang in, Nazareth khuami, kici tuh hi, a ci sia hong tangtung hi.


url: =Vondeih Kep Ding – 1 (Pau Khan Kap) :: ZOMI DAILY\nposted on 18 November 2014 at 2:07 pm Lomkholna: Article, Paukhankap\nVondeih Kep Ding – 1\nTawngno, tangthu za nuam mahmah na hih manin tangthu khat hong gen ning maw! Nalawm Lunnu’ nu te tawh Khuataw Sang ah ka kah lai-un ‘Tannih Kawllai Sim Bu’ sung ah kasin ngei uh khat hi. Tunung deuh khatvei laibu sai khat ah kapai leh mu kik kha-in hoih sa ka hih manin abu in ka na lei hi. Nazak khit sa zong ahi tam maw!\nKhat vei lai-in Suumkuang leh Bilpi tai hong kidem in Bilpi’n damtak in apai Suumkuang pen zawh thawh bawl lua in ihmut san liang ahih manin tua atai kidem na uh hong lel hi. ‘Aw…hih damdam a aki khin liiliit Suumkuang lawmlawm ka lelh mahmah maisum huai lua’ ci-in Bilpi in tai kidem ding hong to kik hi. Tua ahih leh paukhankapci-in makai te-in tai hong kidem sak kik hi.Tua sung ah zong Bilpi pen a kung hong tun kuan ciangin a khe hong hek citciat in tai zo nawn lo ahih manin Suumkuang mah in zo in, a khatna hong la hi. Bilpi nakpitak in a lung hong kim lo hi. “Khat vei hong kidem sak kik un,Suumkuang liang ka lelh, maizum huai lua lawmlawm, ka vang uh zong kiam huai lua,” ci-in makaite’ kiang ngen kik hi. Makai te’n kho kho napi-in kho zo lo ahih manin Bilpi’ lungkim bangin tai hong kidem kik ding hi leuleu hi.\nBilpi zong a khut a khe a khuatna dingin nakpi tak in exercise bawl in hong lihcian hi. A kidem ni ding ciangin a ihmut khak nawn loh na ding ci-in ihmut suak loh na zatui hong ne hi. Tai hong kidem ciangin ihmut suak loh na zatui ne hi na pi-in a ihmut hong suak veve in ong ihmu kha mawk ahi manin a ngei mah bangin Suumkuang mah in hong zo leuleu hi.\nBilpi zong lungkim thei mahmah lo hi. “Bangbang ahi zongin makaite aw,hih Suumkuang pen tai kidem lel mawk leng ko adingin vang kiam huai leh maizum huai lua mahmah ding ahih manin a tawpna dingin khat vei bekbek Suumkuang tawh tai hong kidem sak kik un,” ci-in makai te kiang ah hong thuum a, makai te’n zong ngaihsut sak in hong mang uhi.\nBilpi zong nasia tak in exercise bawl kik in sun tawh zan tawh hong lihcian ziahziah hi. Zing lol in P.T. hong tai-a, cidam na ding leh tha hat na dingin an lim nono, tui lim nono ne in, ihmut zong pongman in hong ihmu hi.\nTai hong kidem takpi ta hi. Bilpi zong tutung peuhmah in ‘zo lim lim ding, zawh loh pha mawh, zo ding…zo ding…’ cih lungsim tawh kunglam zuan in hong tai vilvel hi. A kung atun kuan ciangin a dip kuatna, a lauhna, a dahna,a patauh na leh a nuam na teng hangin a lungtangh kinak sai lua ahih manin a kung tun ma-in hong si mawk hi.\nA ngei mah bangin Suumkuang in hong zo kik leuleu hi.\n“Hih bangin tai kidem na-ah Bilpi in a nuntakna hong bei lawh liang ahih man in,” ci-in tai kidem na tawntung a makaih makaite-in Bilpi sih na mun ah Bilpi phawk tawntung na ding ci-in mualsuang khat phut in, tua mun pen “Bilpi’ Mual” ci-in min hong pia hi.\nTua leh tai kidemna sung tawn tung thapia-a a en, mipi te hong lungkim lo hi. “Banghang in tai kidem sim in a zo den ahi Suumkuang min pua sak in ‘Suumkuang’ Mual’ ci lo-in, a lel den tawn tung Bilpi’ min puasak in, ‘Bilpi’ Mual’ ci zaw na hi uh hiam?” ci-in makai te hong mawh sak uh hi.\nMaikaite in zong mipi te kiang ah,“Leitung ah kidem sim in a gualzo te’ ading bek a ki ciapteh sak hilo in, lel ta leh lungkia lo-in hanciam in a hak kat teitei te’ adingin zong ki ciapteh sak hi. Na gualzo kei uh zongin lungkia lo-in hanciam in hah kat un! Tua hi leh leitung in hong ciamteh sak ding hi,”ci-in gen hi.\nKhai leh Tawngno, zaknop nasa hia leh! Hih tangthu nasim khit ciang bangteng phawk in bangteng ngaihsun nai a, Napa’n thei nuam khong si’ng e?\nPrevious: Nang hanciamna na sakha hiam?\nNext: Ka phawkkhak velval kanu kam – 1


url: =Mipi mai ah siangtho, a guk a mawh nei ~ Tual Khan Suan :: ZOMI DAILY\nMipi mai ah siangtho, a guk a mawh nei ~ Tual Khan Suan\nposted on 22 August 2016 at 7:16 am UTC+9:30 Lomkholna: Article, Politics, Tualkhansuan\nMipi mai ah siangtho, a guk a mawh nei : (Saint in public, sinner in private)\n“Phatna deih lo om lo hi” a kicih bangin mite’n i thu leh la te a hong gen teh i hoih lohna teng hong gen uh sangin i hoihna khat leh nih hong gen uh ciangin nuam kisa zaw hi. Pasian muhna ah mi khempeuh mawh nei vive hi a, a hizongin mihing te in mawhnei mi i hihna san ding hamsa kisa hi. Mawhna leh khialhna i bawl ciangin “ mi mawh/ mi khial hi’ng” ci a sang ( confess) ding sangin, “bang hang a tua bang a gamta”, a hih kei leh kei ut man a gamta hi lo hi’ng ci’n ki hepkhiatna ding lampi i zong hamtang zaw hi. A hoihlo pen a gamta mi that a thong inn ( jail) a om mi te na ngawn in zong mawhna leh khialhna nei in mite muh ding ut lo uh a hih manin a gamtatna uh pan in a kisut zawhna dinguh paulap tuamtuam zongin na nial lai uh hi. Mawhna leh khialhna bawl mi khempeuh in paulap ding khat i zong hamtang thei hi. Hih pen mihing te lungsim puak zia khat hi a, mipi theih in mi dik leh mi hoih hih ding utna a hihi.\nMihing khat i nuntakna sungah i gamtatna khempeuh mite mai ah i pulak ngam loh gamtatna tampi tak om hi. A hoih leh i thupha bawlna tawmno khat te mite theih ding in i pulak ngam bangin a guk a i gamtatna khempeuh mite theih ding in i pulak ngamloh leh pulak ding in a kilawm lo ( mihing te ngaihsutna ah) tampi i nisim nuntakna ah i tuak den hi.Mi theih ding i deihloh gamtatna tampi nisim in i bawl manin tuate seel na ding mite mai ah a kilawm pen dinga i ngaihsut gamtatna tawh i gamta hi. Mipi muh in na hoih sem leng i guk gamtatna teng kisel thei ding i sa hi. Tua a hih manin mipi muhna ah na hoih khatpeuh i sem thei zel hi. A hoihlo a i gamtatna sa khempeuh a selcip zo dingin na dang khatpeuh i sem hi.\nMawhna leh khialhna i bawl khak ciangin mawh maina ngah kik na dingin mihing te in lampi tuamtuam i zang hi. Kawlmi te (a diakin Buddhism) in mawhna leh khialhna a neiuh uh ciangin tua mawhna gu leh gau ( thaman) a thuak kik nawnlohna ding un mipi muhna ah thupha khat bawl in kisiang sak uh hi. Pawlkhat te in Phongyi (Lu tol) te tenna tattung ah pai in mawhmaina ding in kisian suah uh hi.Tua bang a bawl uh ciangin a mau leh a mau lungsim sianthona ngah kisa uh a hih manin mipi mai ah mawh neilo bangin ki koih kik thei uh hi.\nA nungta Pasian um mite in mawhna leh khialhna i bawl khak ciangin siampi te ( biakna pawlkhat ah) leh Pasian kiangah mawh suut in mawh maina i ngen hi.Tua bangin mawhna thaman ding gamtatna khat peuh i neih ciangin a siangtho in i kikoih hi. ( Hih thu pen upna tawh kisai hi a, tam i gen kei ding hi)\nI gamtatna hoihlo te mipi te theih ding lau in mipi muhna ah a gamtat kineih in i gamta hi.I gamtatna hoih lo te a kilang lo thei ding penin kampau in thu i gen hi. ( Mipi te’n hong thei in hong mu kei peuh leh a guk in a hoihlo i gamtat hang in). Mipi te pen thukhen tute bangin koih in a hoih lo gamtatna khempeuh kidok kei peuh leh dik i tangsak hi. Mipi te’n zong a sungtawng dong enlo in, a puatham bek en i hih manin mihoih leh mihoihlo i tel khial thei tawntung hi. ( A puatham etna bek tawh thu gen pen man tawntung lo hi).\nMawhna leh khialhna te i bawlte selna dingin vanzat tuamtuam i zang hi. Pawlkhak te in gamtatna sia khempeuh a khuh zo ding thupha bawl uh a, Pawlkhat te leuleu in Laisiangtho zang in Pasian min paulap uh a, pawlkhat te leuleu in tomkhat sung kampau hoih tawh thu i gen hi.Mi pawlkhat te in thupha a bawl uh ciangin mi hoih hi,ci’n sang pah ding zong hi lo a, Lai siangtho tawi a biak inn lam zuan khempeuh zong midik hi khin pah hetlo hi. Pasian thu leh thu hoih gen a om mi pawlkhat te in a mau zuih ding leh zat ding thu sangin midang te zuih ding leh zat ding thu gen thei zaw lai uh hi.Gentehna khat ka zak ngei : Pastor khat nipi zingsang biak inn sungah thugen a, Thukham (10) sung lim a guk takna a hoih loh zia lim gen mahmah hi ci. Tua leh a zi zong inn ah ciah pah vingveng in zingsang a, a ak guk uh ak bawm sung pan na khah hiau. Tua leh Pastor pa inn a tunteh ak go ding in ki thawi a, a zi kiangah ak om na a dot leh a khah khitna thu gen hi. Pastor pa’n zong biak inn sunga ka thu gen te ei a ding a kigen hilo, mi a ding a ka gen hi cih san hi, ki ci hi. Tua bangdan in biakna sungah lai siangtho tawi in thuhoih thei na pi a zui lo Pasian na sem a kici mi pawl khat om thei mawk hi. Dah huai mahmah!\nA hih hangin mipi muhna ah a hoihlo leh mawhnei a hong kimuh ding pen i dah mahmah tek hi. Mipi mai ah a hoih pen hih ding i ut veve hi. Pasian nasem taktak Pastor te thugen khat ka phawk hi. Tua pen: A beisa a na gamtatna khempeuh uh limlahna ( cinema) bangin a en kik ding hi le uh ci’n kua teng na en sak ngam uh diam? cih pen thugenna tom a hih hangin a kicing mahmah thu a hihi.Gamtatna hoih leh thumanna pen mihing te nuntakna ah a kisam pha mahmah thu khat a hihi. A nungta Pasian um mite hi in, biakna dang a bia mite hi ta leh a hoih gamtatna in lamzang zaw hamtang hi.\nA tawpna ah mihing khempeuh pen mawhnei vive i hihi. A hizongin Pasian in mawhna bawl ding leh a ma min a dai sak ding nasep sem dingin hong deih lo hi. I sepna zui a thu a piang pawl khat om a, na khempeuh Pasian sehsa hi khinlo hi. A hoih leh a hoihlo khentel theihna Pasian in mihing te hong pia khin zo hi.\nPrevious: Malaysia, Klang ah Gas bung puakkham, nupi khat liamgawp\nNext: Zomi Innkuan kalsuanzia ding ~ Rev. Khup Za Go\nVisa 93 Interview ding zaksakna (innkuan 2 ki behlap)


url: =Obama China gam azinna ah China te’n hoihtak in na muakmello :: ZOMI DAILY\nposted on 5 September 2016 at 7:47 am Lomkholna: China, News, World\nSept 3,zanni in leitungbup silbawl,paibawlna lam ah athahat gam 20 te kimuh khopna G20 khawmpi sim dingin US President Barack Obama China gam ah nazin khia hi.China gam Hangzhou airport ah Obama ii zat Air Force Once vanleng hong tuksuk tak ciangin atuah khiatna ding Vanleng kahlei omlo bek than lo in,midang gam dang kumpite apai ciang in Kawzaw asan te akiphah sak bangin Obama pai na dingin nakiphah saklo hiau mawk hi.\nVanlengtual pan hong tuaksuk tak ciangin Maan zaih ding in akithawi US White House Maan zaih Journalist te China thunei te’n otsam gawp uh ahih man in kibuai dektak pah malam uh hi.US Maan zaih journalist te’n Maan zaih ding koih ii utut na pan in kazaih ding uh ahihi ci-in agen leh China thunei te khat in hih lai mun pen koih ii gam,koih ii vanlengtual ahihi ci-in na hatsuk kik hi.\nTuakhit zawh ciang in Obama ii tuan na Mawtaw ngei ah akileh phei ahi US National Security Advisor Susan Rice pen China thunei te khat in na khaktan sawm ahih man in US National Security khat in akikawm kal ah va lem tuah hi.\nTuakhit ban ah US leh China in nai 3 sung thu kikup khopna aneihna vuah athu kikupna uh lempha mel lo uh hiding hiam hong kitawng gawp leuleu uh hi.\nHih thupiang teng ih et ciangin tulaitak dinmun ah China leh US zong ki uitui lua khol lo uh aa,Ui leh Kel abang dedek uh dinmun hong hita mawk hi.\nLaigelh: Pau Mung\nPrevious: Itna nei leng ~ Lianbawi\nNext: Beh Siampu ~ Tual Khan Suan\nZAM Thupuak :: 18 December 2016


url: =ZOMITE LEH NAINGNGAANZEE ( ZOMIS AND POLITICS ). Agelh - Pu Pau Za Mung - Laibu Saal\nHome > Thuluui/Articles > ZOMITE LEH NAINGNGAANZEE ( ZOMIS AND POLITICS ). Agelh - Pu Pau Za Mung\nZOMITE LEH NAINGNGAANZEE ( ZOMIS AND POLITICS ). Agelh - Pu Pau Za Mung\nZOMITE LEH NAINGNGAANZEE\n( ZOMIS AND POLITICS )\nAgelh - Pu Pau Za Mung\nLeitungah Kawlgam in gam zawng bel leh a nangh belin ki ciamteh hi. Kawlgam sungaa State 7 leh Division 7 te lakah Zogam in azawng bel leh a nangh bel State in ki ciamteh leuleu hi. Tua ahih leh, Zogam in Leitung ah a zawng bel leh a nanghbel hithong hilo ih hi hiam?\nHihbang aa ih hih lawmlawmna ahang ih gen ciangin, Zogam ih khua leikiat ahi mual leh guam vive a hihman leh na manpha a pianloh man ih ngawhaa, ei mihingte lampan ih ki sapna ngaihsut leh genkhak in ih nei ngeikei hi. Tuabang ih paulap na in ahi mah ding hiam cih ih et ciangin, Zogam khua leikiat tawh aki bang veve ahi, Japan, Switzerland leh Singapore te bangin leitung ah ahau pen leh a nuamsa pente ana hih zel uh ciangin ih paulap in a maanloh lamtak ki telthei hi. Tua hiaa, Zomite khantoh lohna in thudang hang hi peuhmah lo, eimau mahmah ki sapna leh mawhpuak ahih lamtak ki cian mahmah hi.\nIh gam leh ih minam khantohna ding in sepdan leh zia lam tampi a om hangin, a muibunh bel leh a taangzai bel in Naingngaanzee mah ahi hi.\nAbeisa hun sungaa Zomite Naingngaanzee zuihdan in nam 6-bangin ki khenthei hi.\nGam leh minam aa ding, luang kham’ aa sem.\nHihbang sepnate in Pu Thual Zen, Pu Tun Khua Pum leh Pu Luah Thawngte bangaa a nuntakna uh apiak zahdong takaa a sepna uh ahi hi. Amau teng, a ciipsanh zahtakna\n(Crimson Salute) hih ka lai-at na tawh ih pia hi. Tuciangin amau bangdante in, ki sangkhaat ta hi. A om nawnlo kiuhkeuh cihphial ding hi zaw hi.\nMin deih man( Mualsuang).\n1948-62 Parliamentary lai in Zogam tualsuak Ngaingngaanzee party khat in, a lungsim bangun minam aa ding semzo kisa taklo uh hi. Amakai te 4-* in minam aa ding taangzai takaa asep zawhna dingun, Pyemah aa Ngaingngaanzee Party lian a popna dinguh thusim aki kup uh ciangin, tua Party a phuangpa lah ahi, a makaipipa lah ahi pa in,…….....taisanlo ding taisan lo ding,….......peuhmah taisanlo ngeingei lo ding; ………in ka Mualsuang ding hi ci’n minsial kawmin diangto in tangnial (veto) h i, kici hi. (Pu Son Cin Lian in ahong gen)\nNB: - * Tuate in,\nAangsung( amau ankuang ) ding bek aa sepna.\n(i). Zogam sungaa Meiteite in a-uut adah uhaa ahong gamhtatna uh bangci phisian\nsawwm cih aki dot leh,” tuabangte bel eibangte hih zawh ding hikei,” cih ahi zongin;\n(iii). Amah hihbang dinmunaa a omna in, vanleng ticket aki ngahtheihna ciang hileh pha\nzo saktuak, lungkim tuak lel aa, minam aa ding peuhmah hanciam sawwmlo, phuut sawwmlo, a sepsawwm tuaklo ahihna;\n(iv). A beisa aa ih aanaa ngah party aa ih Ngaingngaanzee semte ahih kei leh Zomi ulian a kici peuhmahte in, gam leh minamaa ding sep dingin ngaihsut in neikha ngeilo in, your obedient servant a kici bang linnliann ahi uh hi. A tungsiahte cihbangin a sembek, a citak inncing ui a kici bangin aki sawlbang bang sem bekin, aki pia bangbang tuahlap lap, nelap lap bekte ahi uh hi.\nKigal bawl, ki langpan(Feud) na tawh aa aki sepna.\n1961- kum, Parliament masa hunlai in Health Assistant(HA) a ngahbek hilo, zong ka kahkhin zo hi. Tua lai aa aana ngah Party aa MP khatin amau mi khat a piaknop manin, kei akah kimlai hong tawpsak in amau deihsak pa a kahsak hi. 1989- kumin tua ex- MP pa ka innuh ah hong pai in, hunkhat lai aa kei vai ahi, ka HA kahna pan in ahong tawpsak na tawh kisai a sepna khial kisa ahihna hong gen(confess) in ka maisak na ding ahong thuum hi.\nAmanh ahong genna ah, amah zong ama thu tawh gamta a hihlohna leh a minpua (figure head) bek ahihna; Party sungaa makai 3-( amin uh hong gen )* te in alangte uh kuateng phial ding, kuateng a nasepna uh panin tawpsak ding; kuateng zakia sak ding; kuateng thongkhia ding; kuateng piang(transfer) sak ding cih sazian aki pia hiaa, ama aa dingin zong ol hetlo ahihna hong gen hi.\nNB:- * Tua te in\n2. “ Kiam Yin\n3. “Hrang Nawl (Khalkha)\nPawlkhat khatte in Naingngaanzee in bang cih tellopi aa a pumdian, a pum hanciam, a pum kipeek pawlkhat om thei leuleu hi. Gtn:- 1970- huam pawl dingin Shierra Lornne ah, Sgt. Doe In President a seplai in gamsungbeel(insurgent) pawlkhat in kumpi galkapte Camp khat la uh hi. Tua sungaa van omteng khempeuh la uhaa, tua vante lakah Computer pawlkhat zong ki hel hihtuak.\nTua insurgentte in a Computer ngahte uh TV sa in TV en dingin Computer pumvel thapai uh hihtuak. Tuabang thupiang a President pa in atheih ciangin, “Computer khawngte TV a sa laite in aanaa hong ngahin gam hong uk leuh ih gam bang suak ding,” ci in a tauu hiathiat bek hi, kici hi. Ei sung zong ah tuabangdan tampi tak ki omlai hi.\nSunmang( day-dream ) tawh sepna.\nPiang, piangzo ngeilo ding cih ngaihsut in neilo in, amau uukna bang tawh gelgel pongaa a lungkim mahmah pawlkhat zong a omthei leuleu hi.\nZomite in, kuamah kumpi leh gamdangte khutnuai ah ih om ngeikei aa, eimau ukpi leh hausa tawh Kam Hau Upadi zangin aki ukte ih hi hi. Tua hiaa, 1888-kum Mangkangte in Zogam ahong laaktoh zawhciangin, tuama aa ih ki ukna bangmah in ei leh ei hong ki uksak lel in, galvai savai cihbang thulian mahmahte bek amau alen hi. India gam leh Kawlgam Governor khat khutnuai ah hong ukkhawm hi. Kawlgam bel Deputy Governor Zangkungah kawihin hong uksak hi. Kawlgam tawh Deputy Governor pa khutnuai ah ahong uk hangin, Zogam bel 1896- kumaa aki bawl Chin Hills Administration Acts tawh atuam in ahong uk ahi hi.\nTuabang zawh ciang, Zogam in Kawlgam suahtaakna sungah ki helnuam ih hih zawh ciang nangawn ih Zogam mailam vai ding hong lung himawh saklua ahih man in, Maymyo Inquiry hong bawlsak in hong sittel lailai hi. Zomi taangmite in, ka cihsa mah uh khel ngeilo ding, “Ngal- tangh hapaak sa tumkik ngeilo,” ci’n amau khensatna mah tawh Zogamin Kawlgam suahtakna laakna sungah kiptak in ih ki helta hi. Hihin kuamah ngawhtheih ding hilo, eimau mailam ding eimau mahmah in teelin ih khensat ahi hi. Hih in Zomite in ih Naingngaanzee tawh kisai ih khialh masak penna ahi hi.\nKawlgam suaktaakna sungah ki hello hi lehang, Mangkangte in ei aa ding Special Administration atuam in hong bawlsak dingaa, Mangkangte khutsungah tuciang dong ki om in, amau hamphatnate a nopsak pih ding ih hi hi.\nNB:- Dr. Vum Khua Hau in a laiat na sung khatah, “ State bel ka lakloh uh, ka ngetloh mah uh hi ,” ci tangial hi.\nTu in, Kawlgam sungah kiptakin ki helzo ih hih manin, mailam Zomite tawh ki sai vaikhat peuhpeuh ih deihna leh tupna ih neih leh, Kawlgam bup taangaa ading ahi, Houses of Paliament ii thukim pihna lo tawh bangmah apiang zo leh a piangthei ding thu ahi nawnkei hi. Gtn: - Zogam in Federal State khat in ih dinnop leh, Houses of Upper and Lower Paliament thukim (consensus) leh phalna kisam hi. Zogam leh Zomi nam tawh kisai thupi thuliante in, hihte thulo peuhmah tawh a piangthei leh a piangzo ding ahi kei hi.\nKhatvei, 1961- kumaa aana ngah CNO Party Ex-MP Pu Son Cin Lian tawh 1989- kumin ka ki hoilim na khat uh ah, 1950 huam pawl- Parliamentary Democracy lai in, mee ki teelkuan ding ciangin, pawlzawn in aki awt kheokho na ah, khat leh khat propaganda tawh ki gensia in ki ko ki kaapin ki om ngeiingaii hi. Tua lakah ka neu thu mangngilh mawh khat in, “CNO bul neilo, zung neilo, Vaansamh bang,” kici hi. Tua thu tuciangin ka ngaihsut kikkik leh, hi kasa mahmah hi. Banghang hiam cih leh, tualai in CNO in Khamtung buppi, Township 6- huam hiaa, a vekpi in ngahmah leh zong MP 6- ding ahi hi.\nTua MP 6- te in Hlutdaw ah mee 400- vallak ah bangmah peuhmah thu neihzawh na neilo, phulzolo, lutzo lo leh tuhzo lo uh hi. Amau Zogamah a sepzawh belbel in, Dolsel permit ciang, thau license leh University Stipend Chin Special Division allotment a ngah sunsun sung panin amau piaknopte piak ciang cih simloh gam leh minam aa ding bangmah septheih leh sepzawh a neikei uh hi. Tuabangin, a tung aa bangaa aki cihna uh Propaganda in man ka sasann hi ci’n ama ngaihsutna ka dot leh; U Lianta(Son Cin Lian) in zong ka Zogam Naingngaanzee muhdan maansa lua a hihna; amau zong tualai in a Ngaingngaanzee dinmun uh in, Zogam leh Zomite phattuamna apiak zawhloh lamtak teluh ahih manin, mailam aa a kalsuan zia dinguh tawh kisai amau CNO makai 4-( amin hong gen) teng Pyithaungsuh Yeihtha aa Pa Mang Tung Nungte innah zankimh in Closed-doors-Top Secret tak tawh in ki kumh uh ahihna; tuabang aki kupna uh ah, CNO in ih gam leh ih minam aa ding bangmah phattuamna hong piazolo ahih manin, ahong piazo ding Pyemah aa Party liankhat pop ding thu aki sunh leh Pa Mang Tung Nungin, taisanlo ding CNO taisan ngeingeilo ding, CNO ka Mualsuang ding hi ci’n minsialin diangto liangin thalnial gawp a hihna; kuamah a nialngamlah omlo ahihna; Galkap kumpi in aana hong lalo uh bang hileh CNO zong ki tamh ding ahihna hong gen hi.\nTuni aa ZNC Party minin, ih Zomi min ki helna ahih zahkhat in ngaih ngauu-ngauu, khum ngauungauu a hihna; ahi zongin tua amin ngaih bekin ih Zomite phattuamna hong pia zotakpi ding mah ahi hiam? CNO pianzia tawh enkaak aa ngaihsut huai ahihna; CNO in Khamtung gambuppi ahuam lai na ngawnin Zogam leh Zomite phattuamna hong piazolo ahih leh, tuni in ZNC in Tedim leh Tonzaang Myonee 2- bek huam zobek ahih ciangin, ih gam leh ih minamte ahong piakzawhloh dan ding ka kumh hi.\nPhattuamna ahong pia zolo ding Partyte.\nTuabangaa aki ngaihsutna in, South Africa te Mr. Nelson Mandela; Zambabwe\n(Rhodesia) te Mr. Robert Mugabe bangdan ding aki sak man ahi hi. Pi Suu Kyi in tuate tawh aki tehthei peuhmah ding thu ahi kei hi. Tuate in, amau thong akhia Dr. FW de Klerk ahi zongin, aana ngah kumpi semte tawh ahi zongin gamvai hawmkhop ding thukim aa thong pan aa aki suahtak sak ahi hi.\nZomite in ih hih masak pen dingte.\nZogam bel, hih ding a tamlua aa gen ding zong hi vetlo, sep leh bawl ding aki pan nailo ahi hi. Zogam khantohna ding aki sepna dingin aki samh masa bulpi( Infrastructure )te ahi, ih neektawwm ding aki cinh masak limhlimh na ding, Sang, Zato, Lampi, Lei, Tui, Mei te ahi masa bel hi.\nAtungaa Infrastructures te ih sep kawmkawm aa ih patpah ding vaite in, minam ki ciankhat ih hihna dingaa sep ding(So-cio-po-liti-cal factor)te ahi hi. Hihte, ei aa dingin a thu pit dan; Bochoh Aung Sann in Kawlgam Suahtakna ngahna ding a hanciam laitakin a MOTTO uh in; “Hlutlatzee zahsihzee dii, Pa-tha-mah uu-saa-pee; Hlutlatzee zahsihzee dii, Duhtizah uu-saa-pee; Hlutlatzee zahsihzee dii, Ta-tihzah uu-saa-pee – Independent is The First Priority; Independent is The Second Priority ; Independent is The Third Priority ,” acih mahbangin, tu ni aa Zomite aa dingin zong anuai aa tengin, bangmah dang tawh ki tehthei lo, “ Pa-tha-uu-saa-pee; Duhtihzah uu-saa-pee; Ta-tihzah uu-saa-pee,” te ahi uh hi.\n1. Zogam Federal State ngahna ding.\nZogam, gamkhat aa din ding ( Sovereign Zogam ).\nZogam Federal State.\nEi aa dingin a piangthei dingin, Zogam Federal State ih hih ding thu ahi bek hi. Banghang hiam cih leh, Kawlgam Naingngaanzee ah, 1947-Union of Burma National Constitution in, “Independent ngahzawh kum 10 ciangin, State te in khantohna ah a lungsim uh a batkei uh leh Federal State ngenthei hi,” ci hi.\n1948- kumin Kawlgamin Independent ngahaa, tuazawh kum 10- a cinzawh 1958- kum ciangin, State dangdangte in khua phawklo in a omlai takin, State sung panaa apil, atei leh khua aphawk masa bel Shante in, Kawlgam in Independent angah uh a lungsim bangsa zolo takpi in, Constitution sungaa a om bangin, Federal State ngen dingin aki thawi leh, U Nu kumpi in pia nuamlo ahih manin, gam ii dan hawihsalo khalzawh ngaplo ahih manin, General Ne Win tawh naale-hmu(ki gulluuk) in, CARE-TAKER GOVERNMENT ci pongin gam ii aanaa la(tein)sak hi.\n2. Zogam leh Sagaing Division gamgi amaan( Mangkangte hong uklai aa) bangaa lakkikna ding.\n(a). Zogam leh Kawlpi gamgi munkhat khatah, Kawlte hong luutin gam ahong keekna hangin, Zomi pawlkhatte bang tawh thubuai uh ahih hangin, eimite in thalelh uhaa, a zaanglo uh a taandan, hunkhat lai aa Tedim Vuandok a semngei, Zomi khat in tel mah mah ahih manin, khasiat lua leh nasalua ahih manin, agen kawmkawm bang in a kahpau liang hi.\nTuabang aa ahih nate uh, a diakdiakin, a haihan Sagaing Taing Council Chairman pa Thura Kyaw Swa hunlai bangin suuk phadeuh hi. Aman lah haihan tawh hihgawp, tuabang ciangin ei aate in lah, nupi gal gen a cihbangin, Bahoo te thupiakna bang tawh aki cih semsem ciangin, a thupai zia a tello lua ahi, ei aate in hai kihtakin lau mahmah uh ahih manin, aa’naa lo leh lau hetlo takin hong hihgawp uh ahi hi. Bahoo te thupiak acih un, zuau bulom tanghpi ahi hi. Constitutional Procedure bangin ci lehang, Taing ahih kei leh Township khat leh khat gamgi thak phut ding ahih leh, Taing leh Township concern’ mipite thukimna bang hidingaa, tuabang tawh in Hlutdaw in a confirm sak ding ahi hi. Hlutdaw in Taing leh Townshipte thu kim na omlo in amau thu tawh in atung panin thu pia cihbang a omngei kei ding hi.\n(c ). Tu in Zogam leh Sagaing Taing gamgi in a kipsa aa a omsa gegu kimlai ahong ki guksak hiaa, Hlutdaw ah ko lehang, Court of Inquiry Commission hong phot sak leh, tuate in aki sam bangin hong hihsak dinguh ahi hi.\n3. Zogam ah Kawlte leh Meiteite aa kipan mi namdangte a-uut adah uh in, zahtak kihtak neilo aa ahong gamhtat , ahong pheengtat uh a bei theihna ding.\nZomi a kicite lungsim puakzia( mind set )in, ei lo peuhpeuh, ih baangkua sung ahih leh, ih innkuanpihte lo peuhpeuh; ih khuasung ah ahih leh ih khuapihte lo peuhpeuh, Tedim ah ahih leh, ih Tedim mipihte lo peuhpeuh thupiit ngaihsut pah, zahtak bawlpah in ih kih taak bawlpah hi. Ih tua cih banglo in, ei leh ei ih ki thupiit bawl, ki thupi simlohna tung tawn in, ki zahtak bawllo, ki kihtak bawllo in, ih ki thupisimh kei pah leuleu hi.\nHihbang ih thaang-awkna( Dilemma) panin ih suahtak theihna dingin,\n4. Zomite in Kawlgam suingah INNTEEK DINMUN ( Ist: Class) ah ih om na ding.\nKawlgam sungah innteek bullam( Ist: class )ah ih om ding sangsikh in, leengnaa, peem\nta( 3rd: class) bangin hong kibawl hi. Zomite in, anuai aa thute hangin Kawlgam sungah innteekzaa a ngahsa ih hi hi.\n( i ). Hamphatna aki ci peuhmah, Kawlte leh mualtungmite in aki bang, aki kimhin noptuamna leh hamphatna ngah ding, Kawlte in peekkhat manh angah leh Zomite in zong peekkhat manh mah ( Burma ta-kyat, Zopmi( Chin) ta-kyat).\n(ii ). Kawlgamin Suahtakna a ngahzawh kum 10- sungin Mualtungmite in a khan tohna uh a lungsim uh a batkei leh, Federal State tawh adin theihna ding ngenthei ding; cihbangaa kipan kamciam a piakciangin, Mualtungmite in zong a thukimna uh tawhaa Kawlgam Suahtakna aki ngah ahi hi.\n(c ). Kawlgamin Suahtakna a ngahzawh phetin, a ciiangciiang pan gamsung belin, kumpi te aki lehdona ah, Kawl kumpi tapongte khutsung atung ding kimlai, anuai aa bang in Zomi galhangte in, asi anaai bek hilo a nuntakna uh apiak dongin a honkhia uh hi.\n( i ). Kazian tapongte hat mahmah uhaa, Kawlgam mun tuamtuam a laakzawh baanuh ah, Kawlgam khuapi Zangkung alaak dektak laitakin, Zomi galhang te hotkhiatna hangin, a suakta hi.\n(ii ). 1948- 90 ciangciang, Kawlgam sungaa tapong namtuam tuamte hat mahmah uhaa, Kawl kumpi in lelhtaakin aneih laitakun, Zomi galhangte hangin, zawh kikna in nei in a suakta uh hi.\nZogam state ih budget zong, amau khatehkia bang, haaniibaal baangbang lel hong lot, hong paih lel bek uh hi.\nAkua akua in Ne Win hunlai ih cihcih hangin, tualai in ei mualtungmite hong aang- vaan lai aa, ei aa dingin hunphat lai bangkhat in ki ngaihsun thei hi. Tuazawh nua ciangin, hong aangvaan gengenloh, Kawlgam sungaa mualtung mi aa kipan minam neu dangdangteng hong melhbawl hong maimang sakna dingin, Myanmar( Kawlte) aa ki pan minam tuamtuamte Burma aki cibel, Burma cih kawih nawnlo in, ih vekpi in Myanmar( Kawlte) kici aa, tua khempeuh Buddist ih hihna dingin, 2008-National Constitution hong bawl ahi hi.\n5. Zogam leitangh neih theihna( ownership tenure ) in Pyema( Burma Proper ) aa bangin, Free hold land, Grant ( 90,60,30 ) ih neih theihna ding.\nTuciangciang aa ih Zogam leitanghin, ih Sangmangte in thu ana mukhol uh ahih manun, Missionary huangteng 90- year grant tawh ana hih cih simloh uh, adang teng khempeuh kawwm(land lease status) bekaa a omlai ahi hi. En! ih hihleh, kapu kapa innmun, logam ih cih kanhkanh ih cih laanlaan hangin kum 10- lease bek tawh ahong kipia lelbek hiaa, tua nangawn zong a uut hunhun aa ahong ki laksak theilai ahi hi.\nGtn:- Grant renew theihna ding , Mangpipa in thu anei hi.Phalaam aa ZBC huang zong kuamah in donlo ahih manin 1980- huam pawl dingin a grant validity abei ahi hi. A renew kik ciangin, Mangpipa in renew sak nuamlo bangkhat ahi taam maw, tu in ZBC huang khenkhat bang aki taan suak hi.\nfrom: pzmung <pzmung@singnet.com.sg>\ndate: Sat, Jun 25, 2016 at 10:34 PM\nItem Reviewed: ZOMITE LEH NAINGNGAANZEE ( ZOMIS AND POLITICS ). Agelh - Pu Pau Za Mung Description: Rating: 5 Reviewed By: Cinpu Zomi


url: =US gamsung khualzinna pawlkhat – 53 :: ZOMI DAILY\nposted on 24 February 2016 at 8:00 am Lomkholna: Article, Awnzapau\nWashington DC Ah\nMuanpi leh La Langh a maute gel in hong makaih in ko a zin teng leh Daltawng (Tg Pau Go Dal) tawh DC lam ka pai uh aa, nai lang val khawng khitteh ka tung pah uhhi. Ka tun uh ciangin a nuai abangin a banban in ka en uhhi.\nKum 1792 kumin The 3rd President Thomas Jefferson (1801-1809) Va. in America makaipite zum kah nang akisam zum khan leh adang\nkisam a sak leh a deihna teng khempeuh gam makai teng tawh a kikup khitteh mipil misiam Engineer leh Architect te cialin design kidem sak hi. Statue of Liberty design pek akipan mipil misiam ah French te na kiheel den hi. A masa in French Architect Stephen Hallet suaih bang kideih pen pian pah napi’n Piancit gimnam lua sa ahih manin deih zo taktak lo uhhi.\nTua zawh January 31, 1793 a hong khuanung tun Americante William Thornton suaih pen kideih sim gige hi. Piancit pa lah ‘aanar’ pianin a tawp khakna ah siatvatna kawmin Hallet makai in amau gelmah kikum sakin ahoih semsem leh a tawm bei theithei ding a puahpuah kawm dingin William Thornton suaih pen April 5, 1793 in kipsak hi.\nAhi zongin a kipuahtoto hi a, a laizang a dome (beelpei) pipen leh a nawlgel a, Senate leh House te zumpi bang Thomas U.Walter leh Germany pan a hong lut (German Immigrant) August Schoenborn tegel’ behlap thuah ahihi. September 18, 1793 ni in panet khet pawi (ground breaking ceremony) the 1st President George Washington (1789-1797) Va. in bawl hi.\nHih Capitol leh The President’s House kici, The White House akiton mah a kilam hi a, tua hunsung tengin Hallet akipan Engineer nih leh thum kitawpsakin kilaihlaih hi. Capitol a nawl gel a, House leh Senate te zum bang aman khin phet 1812 kumin British ten va haltum sak uhhi. Tua teng bilbial teng tawh mansiang theih mahmah om lo in 1864 kumciangin a bupi a zo pan uhhi. Ahi zongin a vanzat leh adang behlapnop tuamtuamte behlap in a kipuahpuah a leplepna a zunzunna teng tawh, tu a bang linlian a suahna dingin 1960 kum dong akisemsem ahihi. December 19, 1960 ni-in National Historic Landmark in kiciamteh hi.\nCapitol innpi laizang a Dome nuai santak teng pen min tuam guan aa ‘Great Rotunda’ kici hi. Tua munah athupi mahmah ceremony bekin zang hi. Adiadiak in President a sep kimlai a, asite a kiphum ma in tua Rotunda acihna munah tawm vei kikoih hi. President Lincoln akisuam lup ma, December 16, 1863 ni in tua Dome pi kiman khin ta a, Great Rotunda a, akisial masa penpen President hi pah hi.\nBeelpei (Dome) dawntuai ah the Statue of Freedom ci in numei lim khat tuangsak a, kumsial khuakhal khuaphat hun ciangin a dinna pan lakhia in silsiang den hi.\nPrevious: The UK’s EU referendum: Na theihnop leh\nNext: Ka Nu zuau gen Kammal giat ~ Hau Za Cin


url: =Under Construction Projects of Line and Substation in Mon State\n230 kV Thaton - Mawlamyine\n66 kV Mawlamyine - Ngetaw\n66 kV Mawlamyine - Chaungsone\n230 kV Primary Substation (Mon State)\nKyeit-hto Township, Tha-hton District Theinzayat village\n230 kV Sittaung Primary Substation\nKyeit-hto Township, Tha-hton District, Mon State\n230/33/11 kV 50 MVA (Chint, China)\nTotal 50 MVA\n(1) Kamarnat Line\n(2) Thaton Line\n(B) 33 kV Feeders\n(1) Kyeit-hto Feeder\n(2) Theinzeik Feeder\n(3) Sittaung Paper Factory Feeder\nKyeit-hto Township and Bee-lin Township\n2. 230 kV Mawlamyine Primary Substation\nNo (598-A), Ngan tay Quarters, Mawlamyine District, Mon State\n4. Install Capacity\n230/66/11 kV 50 MVA (Chint, China)\n230/66/11 kV 50 MVA (Siemens, China)\n(1) Thaton Line\n(2) Myanmar Lighting (IPP) Line\n(1) Industrial Zone+Kha-yone+Pha-yar-gone Line\n(2) Mawlamyine Ngan-tay Line\n(3) Chaung-sone (1) Line\n(4) Mawlamyine Taung substation+ Chaung-sone (2) Line\n(5) Mawlamyine (North) Line\nMawlamyine, Kyitk-mayaw, Mu-done, Than-phyu-zayat, Chaung-sone (Mon State), Pha-yar-gone (Kayin State)\n66 kV Transmission Line(2018, February)\n1. 230 kV Sittaung Primary Substation


url: =Dr. Mercy Man Khan Niang phawkna hun bawlna ding zaksakna :: ZOMI DAILY\nposted on 9 September 2014 at 10:21 pm Lomkholna: Dahpihna, News, ZAM, Zomi\nZomi bup in ih it mahmah Pasian nasem nu, minam ading mapang nu azahtak huai Dr. Mercy Man Khan Niang in a tenna Atlanta, GA, USA panin hongnusia hi cih thu ih zakciangin amunmun panin amah ih itna, ih phawkna te hangin thanem in ih dah mahmah hi.\nDr. Mercy Man Khan Niang pen Pasian nasem cih bek hilo a, Malaysia Zomi te kipawlna zumpi Zomi Association of Malaysia (ZAM) ah 2009-2011 kumsung kipum piakin nasem a, Zomi Women Organization (ZWO) ah President munlen in mipih te ading nakpi in nasem khat ahih na tawh kizui in adiakin Malaysia Zomi bup in ih mitkha ah mang theilo in ih phawk a, ih dah mahmah hi. Tua hi a, anuai a hungelna zui-in makai nu phawkna hun kinei ding ahih manin Malaysia gamsung aom Zomi khempeuh tungah kong zasak uhhi.\nA zenzen in, hun ngahlo pai manlo in phawkna/sihgalna a pia nuam khempeuh te adingin zong counter kihong ding a na veng, na pam, na pawlpi te, na siapa/nu, na khua makai pa tungah kikhak sawn thei ding a, kingah zahzah ZAM zumpi panin USA ah kikhak ding hi.\nAni : 13 September 2014 (Saturday)\nAhun : 3pm – 5pm\nHun uk : Kam Lian Mung (ZSM President)\nUsher/Counter : Pa Gin Khua Thawng (ZAM Advisor)\nHun ap thungen : Rev. Gin Do Khup (Pastor ZCF-Kota Damansara)\nZAM pan thugenna : Hau Suan Khai (ZAM President)\nKhua kipawna pan thugenna :\nHehnep thugen : Rev. Thawng Ngaih Khup (Pastor Zion UPC)\nInnteek thungetsak na : Rev. Dr. Cin Sian Pau (Pastor ZAC, ZCMC President)\nHunkhak thungen : Rev. Thang Do Khen (Pastor ZCF-Canaan)\nDotnop tuamtuam omleh: 016-9956 231\nPrevious: Topa tawh tonkhawm ni ~ David Tuang\nNext: Thuthak Tomkimcing 8 Sep 2014


url: =LESSON 8 ( NOV.18 – 24 ) ROMAN 7 IN KUA-MI GEN HIAM? ~ MUC\nLESSON 8 ( NOV.18 – 24 ) ROMAN 7 IN KUA-MI GEN HIAM?\nAdmin 8:05:00 PM Articles, Sabbath School Lesson\nLESSON 8 NOV.18 – 24\nROMAN 7 IN KUA-MI GEN HIAM?\nTU KAAL SUNG SIM DING: Romans 7.\nKAMNGAH: “ Ahi zongin tu-in laimal a kigelh ngeina lui bang hilo-in Kha Siangtho-a nuntakna thak tawh na i sep theih nadingin eite hong khihcip ngei thukham sihsan khinta i hih manin tua thukham panin hong kisuaktasak khinzo hi.” Romans 7: 6.\nRomans 7 a kibuaipih zahin Lai Siangtho a kibuaipih tam lo hi. Hih tawh kisai-in The SDA Bible Commentary in “Paul laikhak khempeuh lak pan Romans 7: 14- 25 telhak pen hi” ci hi. Nunzia tawh kisai hi-in Paul in ama kikhelma a nunzia pulaak maw, ahih kei leh a kikhel khit a nunzia maw, cih pen telhak hi. Paul in mawhna tawh kisai a buaipihzia telham hi. Ellen G.\nWhite,Steps to Christ, 19; 3T.,475. “Tua banah Paul in mimal khat ciat phutkhak thu le Pasian thukham siangtho theihtelna cihte zong pulaak hi.”\nThe SDA Bible Commentary,vol. 6.,553.\nLai Siangtho thuthukkan tampi in Romans 7 muhzia tuamtuam pulaak uh hi. Bang bang hi taleh a thupi pen in Khrih dikna hong kipia hi-in, tua dikna tawh Pasian mai-ah mawhnei lo-in i om theih nadingin kamciam hong pia, hong siangthosak, mawhna hong zosak, a Tapa nunzia hong neisak hi(Rom.8:29). Hih thu minam khempeuh, pau nam khempeuh, gam khempeuh ah a pulaak ding i hi hi (Mang.14: 6).\nTHUKHAM AH MISI BANGIN\nRomans 7:1-6 sim in. Paul in thukham tawh kizopna thu gentehna bang pulaak hiam? Bang deihna pipen hiam?\nPaul in Sinai panin a kipan biakpiakna thu pulaak hi. Jew tampi in hih biakpiaknate Zeisu Messiah hong pai khit ciangin kisam nawn lo hi, cih thu um lo uh hi. Jew thu-umte’n hih thu a tel nadingin Paul in nupa tawh genteh hi. Numei in a pasal nuntak laiteng a pasal ukna sungah om hi. Midang tenpih lo ding hi. Ahi zongin a pasal a sihteh tua hencip pasal dang nei thei lo ding panin a suakta hi (Rom.7:3).\nBangci bangin Paul in nupa thu le Judaism genteh hiam? Rom.7:4,5.\nA pasal si nupi in pasal dang thei dingin a suahtak mah bangin Zeisu tungtawnin ci le sa deihna a sih ciangin, Messiah limcing khol thukham khempeuh panin Jew mite’n suahtakna ngah uh hi.Tu-in Jew mite’n Messiah tawh nupa suah theihna ngah uh hi.Tua in Pasian mai-ah nuntakna gah a nei suak hi. Jew mite’ biakbuk thukhamte panin kisuakta-sak khin hi. Thukham 10 zuihna kul nawn lo hi, cihna hi lo hi. Thukham 10 kibeisak hi, a ci mite’n ni sagih ni Sabbath bei hi, a ci nuam uh hi a, tua lo teng bei hi, ci tuan lo uh hi. Romans 7: 4,5 siksanin Thukham 4 na thupiak bei hi; Sunday tawh kilaih hi, cih pen Paul hong hilh thu tawh kituak lo hi.\nMAWHNA LE THUKHAM\nPaul in Sinai Mual a kipia thukham a gen hi leh Romans 7:7 in Thukham 10 lak pan khat a gen ahi hiam? Thukham 10 bei hi, ci a hi diam? Tua bang hi lo hi. Paul in thukham cih kammal a zatnate ah Sinai Muala kipia thukham pulaak hi-in, tua-ah Thukham 10 zong huam hi. Tua hi-in Paul in thukham a gen ciangin Jew tawh kipawl thukham hi. Ahi zongin Khrih hong sihteh a bei thukham in Thukham 10 hi lo hi.Bang hang hiam cihleh tua thukham in Sinai mapekin om khin, Khrih hong sih khitteh zong a om lai thukham hi.\nRomans 7: 8-11 ah Paul in mawhna le thukham kizopzia bang pulaak hiam?\nPasian in Jew mite tungah a sia le a pha, gamtat luheek zia ding, biakpiakna tawh kisai zuih dingte, gam sung ki-uk kimakaihzia ding le cidamna thukham a kisam khempeuh a piakkhitsa hi. Hih thupiakte palsat a om leh a thuak ding gimnate zong kihilh hi.Pasian’ deihna tawh kituak lo peuhmah mawhna hi. "Haza kei in" cih thukhun om lo hi leh hazatna in mawhna hi lo ding hi. Mawhna i cih in Pasian’ deihna pan lampialna hi. Pasian in Ama’deihna hong hilh lo hileh mawhna om lo ding hi. Ama deihna hong hilh ciangin mihing in mimawh mi ahihlam kiphawk hi. Mawhsakna thuakin sihna nuai-ah om ahihlam kilangh hi. Paul in thukham thupi takin a ngaihsun Jew mite a theihsak nop thu in Khrih in tua ‘thukham’ tangtungsak hi. Thukham kisam hi. Ahi zongin thukham in ciangtan nei hi. Thukham in hotkhiatna kitangsaplam hong hilh hi. Thukham in sihna pan hong honkhia thei lo hi; hotkhiat ngah nading hi lo hi.\n“Sawltak Paul in a beisa huna a tuah thute siksanin nunzia a khel thute pulaak hi. “Hun khat lai-in thukham nei lo bangin ka om hi. Mawh kisa lo hi; ahi zongin mawhsakna hong tung ciangin Pasian thukham in a mawhlam kiphawksak hi. “Mawhna hing kikin ka si hi,” ci hi. Tua khitteh amah le amah mimawh, Pasian thukham tawh thukhenna thuak ding ahihlam kiphawk hi. Singlamteh tungah a si (a bei) pen Thukham hi lo-in Paul hi zaw hi.” Ellen G. White Comments, The SDA Bible Commentary, vol.6., 1076.\nKoi bangin thukham mai-ah misi bang na hiam?Singlamteh bulphuhin Khrih' hong piak nunna thak koi bangin na tel hiam?\nTHUKHAM IN SIANGTHO HI\nRomans 7: 12 sim in. Koi bangin Paul’ gen thu na tel hiam?\nJew mite’n thukham kiptakin len ahih manun Paul in thukham a hoihna thu hoihtakin gen hi. Thukham in mawhna pulaak ahih manin thukham in hoih hi. Ahi zongin mawhna pan hong honkhia thei lo ahihteh Zeisu kisam hi. Biakna thukham hi taleh Thukham 10 hi taleh, hong hon thei thukham om lo hi. Zeisu le upna tawh i ngah Ama dikna bek in hotkhiatna lampi hi.\nPaul in sihna hong tunpih kua ngawh hiam? Bang thu-ah kipengsak hiam? Bang hangin hih thu nih kilamdanna thupi hiam? Romans 7: 13.\nRomans 7: 13 in thukham a deihhuai thei pen dingin pulaak hi. Paul in mawhna hangin hehpihhuai a nunna pulaak hi; thukham hangin tua dinmun ahihlohlam pulaak hi. Ci le sa deihna in sihna hong tun hi (Rom. 7:8). Thukham in hoih hi. Bang hang hiam cihleh Pasian in thukham tawh mite nunzia sittel hi. Ahi zongin thukham mai-ah Paul in mimawh hi.\nBang hangin mawhna in mawhnei mi hong suaksak hiam? Rom. 7: 14, 15.\nMihing in ci le sa tawh kidim hi. Tua hangin Paul in Zeisu kisam hi. Zeisu Khrih bek in mawhsakna hong paihkhiatsak thei hi (Rom. 8:1). Zeisu bek in mawhna sila pan hong honkhia hi. Paul in amah le amah ‘mawhna sila’ ahihzia pulaak hi. Amah le amahin mawhna sila pan suakta zo lo hi. Ama nuntaknop bangin nungta thei lo hi. Thukham in a hilh nuntak hoih dingin hanciam napi mawhna in khaktan hi. Hih thu siksanin Paul in Jew mite’n Messiah a kitangsaplam uh a tel nadingun hilh hi. Paul in hehpihna bek in mawhna hong zo-sak hi, ci-in hilh tawntung hi (Romans 6: 14). Hih thu mah Romans 7 in gen kik hi. Thukham nuai-ah nungta cih thu in hehpihna nei lo mawhna' sila cihna hi.\nMawhna' sila na hiam? Nangma’ tha tawh mawhna zo ding na hanciam hiam? Bang hangin nisimin mawhna-ah misi bangin, Zeisu tungah ki-ap a a nungta ding kisam hiam?\nROMANS 7 SUNGA MIPA\n“Ka sepnop lohteng mah sem ka hih leh thukham hoih hi, ci-in ka thukim hi. Ahih hangin tua banga a semsem pen kei hi nawn lo-in ka sunga a teeng mawhna ahi hi.” Romans 7: 16, 17. A kilangdo bang hong hilh hiam?\nThukham in limlang bang hi, ci-in a genteh khitteh Kha Siangtho in thukham' deihna i cinsak zawhlohlam a hong phawksakzia Paul in hong hilh hi. Thukham deihna zui ding a hanciam mi in thukham hoih hi, ci-in mu hi.\nRomans 7: 18 – 20 ah Paul in a pulaaksa thu bang genpha kik hiam?\nGamtat siksanin dikna ngah ding hanciamna panin Khrih kitangsam ihihlam kiphawk nadingin Kha Siangtho in hong makaih hi. “Israel mite in mawhna tawh kidimin a nuntaklam uh kiphawk lo uh hi. Pasian tawh thuciam bawl khin uh hi napi, Khrih lo-in Pasian' thukham kizui zo lo hi, cih phawk lo uh hi. Amau le amau-in dikna ngah dingin kilamen uh hi. Topa’ hong sawl khempeuh ka sem ding uh hi, ci sawnsawn uh hi (Pai. 24:7). Israel mite in\nPasian tawh thuciam a bawl khit a sawt lo-in tua thuciam pan lampialpah uh hi. Milim bia uh hi. Thuciam pelh uh ahih manin Pasian' maipha ngah dingin kilamen lo uh hi. Ahi zongin tu-in a lampialna uh kiphawkin, mawhmai kisam ahihlam hong phawk uh hi. Abraham tunga thuciam phawk kik uh a,Honpa hong phawk uh hi.”Ellen G. White, Patriachs and Prophets, 371.\nNisimin Khrih tungah ki-ap loh manin Khritian tampi in mawhna’ sila suak uh hi. Tua hi mah amau le amau siantho-na tawh a nungta-in kingaihsun uh hi. Khrih kiang pan mawhmai nading le siatna zawh nading ngen lo uh hi.\nPasian’ deihna bangin nungta ding piang zo lo hi, ci uh hi. Roman 7 sunga thute’n ama nunzia pulaak ahihlam phawk lo hi. Mawhna’ sila khat in Pasian’deihna bangin nungta thei lo hi. Ahi zongin Khrih sungah a om mi in mawhna zo hi.\nKhrih’ hong kamciam bangin mawhna le siatna tungah zawhna na ngah hiam? Na ngah kei leh, bang hang hiam? Lampi manlo zui na hiam?\nSIHNA PAN KIHONKHIA\nRomans 7: 21 – 23 sim in. Koi bangin Khristian hi napi i sep nop loh semin, i sepnop kisem lo hiam?\nPaul in ama pumpi’ deihna le mawhna a piangsak thu (mawhna thukham) tuamkoih lo hi. Ci le sa in mawhna zui hi (Rom. 7: 25). Mawhna pumpi si ding hi; ci le sa deihna a zui mi si ding hi. Paul in a lungsung a om Pasian’ thupiak bangin nungta nuam hi. Thukham in Pasian’ deihna pulaak hi. Kha\nSiangtho a kimakaihsak Paul’lungsim in Pasian’ thukham pom hi napi thu hoih sem ding a hanciam ciangin siatna bawl kha zel hi.\nI lungsim in thu hoih sem nuam napi i pumpi in siatna bawl kha zel hi lo hiam? Hih thu nih kido den hi lo hiam? Koi bangin hih bang kido-na pan suakta ding i hiam? Rom. 7: 24, 25.\nPaul in “Zeisu Khrih hangin Topa Pasian tungah ka lungdam hi,” ci napi-in mi kimkhat in bang hangin Paul in thu hoih le thusia kido nawkkha den hiam? ci-in lamdangsa uh hi. Vangliatna tawh kidim hotkhiatna thu tawh kizui-in Paul in Topa Pasian tungah lungdam a koh khitteh ‘kua in a si ding pumpi panin honkhia ding hiam? ci-in pulaak hi, ci uh hi (Romans 8). Paul in mawhna le dikna kido tawntung hi, ci-in hong hilh hi. Mi kimkhat in Romans\n7 in Khrih tawh a nungta lo mi’ nunzia a pulaak hi, ci uh hi. Hi mah hi. Khrih lo-in mawhna zo kuamah a om kei hi (Romans 7: 24, 25). Khrih tawh a nungta mi in nunna thak tawh a nungta mi hi-in Pasian’ kamciam khempeuh ngah ding hi. Midang khat aa dingin huih na diksak theih loh bangin mi khat in nang aitangin Khrih tungah ki-ap thei lo hi. Mimal khensat ding kisam hi.\nNang mahmah in Khrih hong kamciamte na ngah thei hi.\nNGAIHSUTBEH DING: “Thukham palsatna ah diktanna, tawldamna le lungmuanna om thei lo hi. Mawhna sungah a nungta mi in Khrih’ diktanna siksanin Pasian’ mai-ah mawhnei lo dingin lamet om lo hi.” Ellen G. White, 1SM. 213.\n“Paul in a mipih Jew mite’n Honpa hong piak mawhmai-na thei le-uh deihsak hi. Khrih in leitungah mihingin hong nungta-in mawhnei mi’ sih ding sangin hong si hi; limciinna khempeuh tangtung hi, cih a theih ding uh deih hi. Khrih a hong sih a kipan ganhing tawh biakpiakna thukhamte in kimanna nei lo hi. Ahi zongin tua thukhamte in Thukham 10 tawh kizopna nei hi. Biakpiakna thukham hi taleh Thukham 10 in Pasian’ siantho-na, a thumanna, a dikna pulaak uh hi. Khrih a limcing biakpiakna thukhamte in siangtho, vanglian ahihleh Khrih hong pai ciangin ama siantho-sak mite’n bangzahin vangliatna tawh kidim ding hiam?” Ellen G. White, The SDA Bible Commentary, vol. 6. 1095.\n1. “Ka lungsim tawngah Pasian’ thukham nuai ah sila ka hi a, ka ci ka sa panin lah mawhna thukham nuai-a sila ka hi zel hi” (Romans 7: 25). Thu-um mi khat sungah hih thu nih, Pasian’ thukham le mawhna thukham om den hi. Diktanna ngah mi hi mah taleh mi mawh hi vive hi. Bang hang hiam cihleh Paul in Pasian’ deihteng ka sem hi. Ahih kei leh mawhna sungah nuam ka sa hi,” ci tuan lo hi. Ahi zongin amah mah in hih thu nih tawh kido den hi, cih kilang hi.\nPaul in Pasian thukham bangin nungta ahih manin lungdamko hi.\n2. Hehpihna ngen tawntung hi. A kikhel lo mi in Pasian’ thukham nuntakpih lo hi. Paul’ pulaaknop thu in “thu-um mi (mi siangtho) in mimawh hi mah taleh dikna ngah mi hi. Bang hang hiam cihleh amah in Khrih sungah nungta hi. Khrih’dikna in amah tuam a, Khrih’ dikna in ama dikna suak hi. Ahi zongin midik kici taleh mawhnei mi hi; mawhna tawh nungta lai hi; thukham’ deihna ciin zo lo hi. Tua bang mi in zatui kisam cina mi tawh kibang hi. Natna dam ding lamen a siavuante' kepna panin tha le ngal hat kik hi. Ahi zongin a natna kidon kei leh natna liantektek thei hi.” Martin Luther, Commentary on Romans, 114, 115.\nHih Luther’ pulaak na thukim hiam? Na lawmte tawh kikum in.


url: =Khin Nyut Vai Thuthang ~ Thu Tatuam (Siyin News)\nKhin Nyut Vai Thuthang\nWednesday, September 06, 2017 Kawl Ngam Thu 1 comment\nNgalkap kumpi maan sung minsia taw akitawlnga sak general Khin Nyunt sia Yangon University saangpatangte (Sagaing Hall) in paai ahikom apaai saangptangte dik asa ngawl mi om ci'n kison hi.\nAug 26, 2017 ni thupiang hi in, Khin Nyunt sia saangpatangte in zaataakna in paai nuam ci ahikom, apaai uh dan in kison hi.\nSaang patang kipawlna pan sia tubangh apaai saang patangte sia taangthu he meal ngawlte ci'n phunsan uh hi.\nASS.WR.WT.SAYA PAK YAYAT TKW MALAYSIA sangat berterima kasih kepada AKI SOLEH, berkat bantuan angka jitu yang di berikan AKI SOLEH, saya bisah menang togel MAGNUM 4D yaitu ((( 6 7 8 2 ))) dan alhamdulillah saya menang 200 lembar.sekarang saya sudah bisah melunasi hutang-hutang saya dan menyekolahkan anak-anak saya. sekarang saya sudah bisah hidup tenang berkat bantuan AKI SOLEH. bagi anda yang termasuk dalam kategori di bawah ini;


url: =Malaysia :: Page 156 :: ZOMI DAILY\nposted on 30 December 2014 at 11:50 pm UTC+9:30 Lomkholna: Malaysia, News, Refugee, Sawltak\nposted on 18 December 2014 at 9:43 pm UTC+9:30 Lomkholna: Malaysia, News, ZAM, Zomi\nposted on 15 December 2014 at 10:51 pm UTC+9:30 Lomkholna: Malaysia, News, Sport, ZAM, Zomi\nposted on 15 December 2014 at 8:52 am UTC+9:30 Lomkholna: Khuado, Malaysia, News, Video, Zomi\nZolia & Zotaang Round 2 ~ (Khuado Malaysia 2014) Khuado Pawi nopcitak bawlzawh lungdam kohna Tukum Khuado Pawi ihbawlzawh nading in hong vaihawmkhia Malaysia Zomi kipawlna (ZAM) leh Khuado …\nContinue Reading about Zolia & Zotaang Round 2 ~ (Khuado Malaysia 2014) →\nposted on 27 November 2014 at 11:07 pm UTC+9:30 Lomkholna: Catholic, FrancisKhampi, Malaysia, News, Zomi\nRev. Fr. Cyril Paupek hongpai ding Rev. Fr. Cyril Paupek, Parish Priest of Laitui Khua, Kalay Diocese pen zingteh Malaysia gamsungah om thuzui te vanding in zingteh (28th November 2014) hongtung ta …\nContinue Reading about Rev. Fr. Cyril Paupek hongpai ding →\nposted on 26 November 2014 at 11:36 am UTC+9:30 Lomkholna: Khuado, Malaysia, News, Video, Zomi\nZolia & Zotaang Round 1 ~ (Khuado Malaysia 2014) Khuado Pawi nopcitak bawlzawh lungdam kohna Tukum Khuado Pawi ihbawlzawh nading in hong vaihawmkhia Malaysia Zomi kipawlna (ZAM) leh Khuado …\nContinue Reading about Zolia & Zotaang Round 1 ~ (Khuado Malaysia 2014) →\nposted on 23 November 2014 at 11:15 am UTC+9:30 Lomkholna: Malaysia, News, Refugee, ZAM, Zomi\nposted on 21 November 2014 at 5:51 pm UTC+9:30 Lomkholna: Malaysia, News, Refugee, Zomi\nposted on 14 November 2014 at 11:49 am UTC+9:30 Lomkholna: Malaysia, News, Refugee, Sawltak


url: =Kawlgam Tan 10 laivuanna ah sangnaupang mi 52,000 takin laivuanding pelh ~ ZD :: ZOMI DAILY\nposted on 14 March 2017 at 4:50 pm Lomkholna: Myanmar, News, Sawltak\nKawlgam sungah Tan 10 laivuan (Matriculation Exams) pen 08 March 2017 ni akipan ahun ngekngekta uh ahihi. Tan 10 laivuanna ah akihelding in minpiasa sangnaupang mi 52,000 te lai vuanlokik uh cih Department of Myanmar Board of Examinations te’n genkhia cih MMTimes pan kizasawn hi.\nTan 10 laivuanding in minpia, Register abawl sangnaupang akigawm pen mi 767,422 hi a, Matriculation Exams pen March 08 nipan in March 17 nidongding ahihi.\nMyanmar Board of Examinations Department panin thuneite genkhiatna ah laivuanding in min piasa himahleh avuanlokik sangnaupang te lakah ahang tampi omkhading a, bang cihpen ki genkhiathei lianlo hi ci’n genkhia uhhi.\nLaihuanding apelhte lakah Yangon Region panin atampenpen hi a, tuakhit ciangin Ayeyarwady Region, Mandalay Region cihbang ahihi.\nMatriculation Exams pen Kawllai tawh akipan masaden hi a, amasa penpen ni in sangnaupang mi 51,206 in laihuanding pelhpah uhhi. Ani nihna pen English Paper hi a, tuani inzong sangnaupang mi 1137 in pelhleuleu uhhi.\nAni thumna pen Math Paper hi a, tuani ciangin sangnaupang mi 558 in pelhleuleu uhhi.\nNungkum 2015 – 2016 Academic Year hunlai inzong Matriculation Exams atuding, laivuanding in Register abawl sangnaupang pen akigawm in 671,574 ahihi. Ahi zongin tualak panin sangnaupang mi 636,237 bek laivuanna nei uh cih kiza hi.\nRelated: Myanmar, Shan State, Laukkai khuasung kikapna hangin mi 30 val si ~ ZD\nIh sanggam, ihta ihnau te Tan 10 laivuan aomhiam? Nithum Subject 3 neilai uhhi. Kampi bektawh ahi zongin Moral Support piazoleng atha lawptuam khading uhhi. ZD Sawltak #zomidaily\nPrevious: Malaysia gamsung aom North Korea gammi nasem 50 ki hawlkhiading ~ ZD\nNext: Guahtui tamlua ahih manin, Kuala Lumpur leh Petaling Jaya kikal mawtaw awkcip ~ ZD


url: =Vantung mi nam(3)te (5/30/2021) – Zomi Agape Church Inc\nVantung mi nam(3)te (5/30/2021)\nZomi Agape Church Inc > Zomi Agape Church Blog > General > Vantung mi nam(3)te (5/30/2021)\nVantung mi nam (3) te\nMichael (Gal Do)\nGabel (Thutang ko pa)\nLucifer Group min- Kerub\n13Pasian’ Eden huan sungah nang na teng a,\nHihte khempeuh nangma a dingin\n14Sathau a kinilh kherub-te\npaubaanna khat beek om lo hi.\n16Na sumbawl luatna hangin\nmi ngongtat na suak a,\nmawhna sungah na tungkha hi.\nTua ahih manin ka mual siangtho panin\nnang ka hong hawlkhia a,\na tee zaizai suangmanphate lak panin\nnang a hong cing kherub-te in\na hong hawlkhia uh hi.\nLeitung ah om suang man pha te pen Pasian in lucifer pen pia hi\nBang hang hiam cih Pasian in a zat ciang in ah a suak pek pan in ah siam na a piak talent a mah ih siam na maw ,Hau na ,Siam na ,La siam na Pasian phat na, suangman pha te khempeuh Pasian in lucifer tung ah a piak hi.\nA hih hang in ah aman Pasian a langpang khak ciang in ah koi tak ah Pasian in puak ei hiam cih leh? (Leitung ah khia hi) Tua a hih man in Vantung leh Leitung ong piak sak hi a ci hi.(Pancil 1:1)\nVan tung mi te pen mihing tawh kibang maw kibang lo hiam? Vantung mi te pen mihing tawh a ki bang loh zia bang om hiam cih (l)Vantung mite pen – Kha tawh a om mite hi,mihing te sep theih loh khempeuh a mau sem thei hi (2) Vantung mite pen- Ki sik kik cih om ngei lo uh hi (3) Vantung mite pen- Nau suak cih om lo uh ,nu leh pa piang lo ,bawl lo, om lo uh hi (4) Vantung mite pen- Thumang mah mah uh hi\nLusifer pen tulai tak in ah Hell ah om hiam Vantung ah om hiam? Hell puak nai lo hi ,Hun khat ni ciang in ah hell ah mi hoih lo khempeuh satan tawh ka susia ding hi ci hi.\nLusifer pen Vantung ah zong pai thei hi, bang hang hiam cih leh meeting khawng ah a kah hi.\n12“Nang Khuavak’ ta, Zingsol,\n13Nang in na lungsim sungah,\n14Meiite’ tung pekah ka kahto ding a,\nka kibawl ding hi,’ na ci hi.\n15Ahih hangin nang pen\nLeinuai thuk penna\nhong kikoih suk ding hi\nLucifer pen Pasian in thupha pia mah mah in,Pasian ih tung ah om vantung ah a lian pen din mun ah a om nop ciang in ah Pasian in tel lua ,Pasian in ah amah ih ki hih sak na kei cih na lungsim , ken hih zo ing cih na te pen Pasian in deih lo hi.\nJob 1:7 Topa in Satan kiangah, “Koi pana hong pai na hi hiam?” a ci hi. Satan in Topa dawngin, “Leitung khempeuh a lu pan a taw dong vak kawikawi-in ka va phehlehna mun panin ka hong pai hi,” a ci hi.\nJude 1:9 Vantung milian pa Mikhael nangawn tua bangin gamta ngam lo hi. Moses’ luanghawm kituhin Dawimangpa tawh a kitot laitakin Mikhael in Dawimangpa zahkona kammal zang ngam loin, “Topa in nang hong taii ta hen,” ci bek hi.\n2Samuel nihna 24:1-8\nKhatvei, Israel-te tungah Topa hong hehkik a, amah in mite’ gim nadingin David hanthawnin, “Pai in; Israel le Judah mi a phazah sim in,” a ci hi. 2Tua ahih ciangin kumpipa in Joab le amah tawh a om galkap ukte kiangah, “Mite a phazah ka theih nadingin Dan panin Beersheba ciang dong Israel minamte khempeuh lakah pai unla mi phazah va sim un,” a ci hi. 3Ahih hangin Joab in kumpipa kiangah, “Ka to kumpipa’ muhin Topa na Pasian in mite tu-a a omzah za khatin a tamna behlap tahen. Ahih hangin bang hangin ka to kumpipa in hih thu deih na hi hiam?” a ci hi. 4Ahih hangin kumpipa’ kamgente in Joab le galkap ukte zozaw hi. Tua ahih ciangin Israel mite a phazah a sim dingin kumpipa’ omna panin Joab le galkap ukte a paikhia uh hi.\n5Amaute in Jordan kantanin kuam laizang a om khuapi Aroer panin kipanin Gad lam manawh uh a, Jazer-ah paisuak uh hi. 6Tua ciangin amaute Gilead tung uh a, tua panin Hit mite’ gam Kadesh tung uh hi. Tua lai panin Dan tungin, Dan panin kual pai-in Sidon tung uh hi. 7Tua ciangin Taia munmuanhuai le Hiv mite le Kanaan mite’ khuapite khempeuh tung uh hi. Tua panin Judah-te’ Negeb lam Beersheba-ah pai uh hi. 8Tua ahih ciangin gam khempeuhah amaute a pai khit uh, kha kua le ni sawmnih a cin khit ciangin Jerusalem-ah hong tungkik uh hi.\nEi leh ei ki hih sak thei na te ih nei khak hun ciang in ah Pasian in deih lo hi cih phawk hamtang ding hi hang\nGamlak vakna 16:2-3 Hih mite in pawl kai uh hi. Israel mite sung panin mi’ theihkim, mihon sung panin a kiteel, mihonte a makai mi zanih le sawmnga tawh Moses’ mai-ah ding uh hi. 3Moses le Aaron langpangin amaute kikaikhawmin amaute kiangah, “Khengval lua uh teh! Mihon khempeuhte a milipin siangtho uh a, amaute’ lakah Topa om hi. Bang hangin Topa’ mihonpite tungah nomau kiliansak tawm na hi uh hiam” a ci uh hi.\nMi pil mi siam 250 te in Moses leh Aaron pen langpang uh a,tua a langpang na hang un ah Pasian in ah a tawp na ah leisung ah bei sak siang ,a nei leh lam te uh bei siang hi.\nPil na siam na ,Ei siam na te ih nei ciang kua mah thu sim nop loh na lungsim ih nei ciang in ah hih mi nam te ih phawk ding kong deih sak hi.\nSum leh pai hau in ah kua mah thusim nawn lo in ah ih sia te khawng thusim nawn lo , upa te thusim nawn lo ,a kua kua ci mai ni Pasian in ong bei mang sak thei hi.\nKi phat sak na te nam (3)\n1.lucifer bang in ah Pasian in ah pian pih thupha ,hoih na siam na pil na a piak , amah leh amah ki hih sak tua pen (kei) cih lungsim a nei na\n2.David kumpi pa pen sem lah sem ,bawl lah bawl ,a hun lah pia ,ken sem ing hih ing cih na lungsim ih nei tak ciang in David kumpi pa bang in ih ki phawk ding deih hi hang.\n3.Korah mi nam te bang in hau ing ,pil ing ci in ah ih kim ih pam pan in ah mi hawm thawh na ,ken hih zo lo ,a mau din mun lah hi tuan lo ,Pasian ong piak thupha en lah tua mun a nei lah hi lo,ih kim ih pam pan sang in ah hih zo ve ning e ,tua pa sang kei siam zaw ve ning e ei zong ,tua dan lungsim te ih nei ciang in ah Tuni in ah ho pih na a thak in pawlpi sung ah hih thu te ong gen nuam hi hing.\nMi hing cih ciang in ah hi ih sak na lungsim khat vei vei ong om kha thei zel hi ,tua hun ciang in ah Pasian in deih kei cih phawk hamtang ding hi hang.\nSunday Main Service, Upa Thangpi


url: =Crusade – Tears Gospel Ministry\nREVIVAL CRUSADE LAWHCING Sia Kim Thangte innkuan hanciamna tawh May 30 pan June ni 4 dong Kalaymyo Bethel Zomi Baptist Church biakinn thak ah Rev. Dr. Kam Hau leh Evan. Do Khup in crusade ni 6 sung bawl khawm uh hi. 1. Khualum hun ahih hangin Topa in guahlah zulo deuh a nim dildial khua…more!\nFOCUSRITE SOUND CARD HONG LEISAK\nUSA a om Khai Sian Mang (Mangpu)te innkuan Khitui Gospel Studio adingin a kisam mahmah Focusrite Liquid Saffire 56 (Professional 28 in / 28 out with two Liquid and six Focusrite preamps) sound card hoih mahmah khat S$ 1300 in hong leisak uh ahih manin amau innkuan tungah lungdamna lianpi ih ko hi. Tu in…more!\nHaiciin khua ah crusade bawl dingin Tedim Lawibual veng a teng, Khitui Gospel Teamte zinpipa Sian Lian mawtaw tawh 2012 February 28 ni in Kawlpi khua Khitui Gospel Innpi panin ka ding khia uh hi. Zampi gamah guah hong tam lua mahmah ahih manin lampi nal mahmah a Pasian in hong kem ahih manin tuahsiatna…more!\nKhitui Gospel Team in Motor Cycle a zang tuailai khangnote a pianthak nading uh deihsakna tawh A (1)VEINA KHITUI GOSPEL MOTOR CYCLE CAMPAIGN bawl uh a, Buanli leh Tauleng khua ah kibusa uh hi. Tauleng khua zangin na lunggulh mahmah uh ahih manin Pawlpi vai-in hawm loin khuathawng vai-in hawm liang uh a, hausa upate…more!


url: =Global Buanli Family: Tulaai Leitung Thuthang tuamtuam updates November 5, 2013\nTulaai Leitung Thuthang tuamtuam updates November 5, 2013\n· Kawlgamsung Pilan lamsang khantohnading ngimna tawh pilna nei te in Pituh Hlutdaw khawmpi ah Tan 10 mikim in sin hamtangding cih thukhun thak kikup khopding in 11/05/13 ni in puakluut uhhi. ( Amawkna hileh bel siattuak kei )\n· Han Ta Wa Ti U Win Tin Foundation te in Kawlgam sung a gamvaaitawh thongkia te leh atate uh ahi mi avekpi kigawm 591 te pilna sin nading in sum leh paai tawh huna 11/05/13 ni in kipan ta uhhi.\n· Kawlgam sung ah Gaalkaap thukan phuatkik nading Pithungsuh Kumpi tung ah puak ding in Yangon huam Mipi teel palaaite in 11/05/13 ni in thukimna ngahkhinta uhhi.\n· Taiwan gam bulphuh Taiwan Foundation for Democracy te in kumsim a apiakden uh Asia Democracy and Human Rights Award minphatna peen tukum 2013 ading in Karen minam mihing zaleenna vaanpawl ahi KHRG te 11/04/13 ni in teelkhia uhhi.\n· Kachin gam Mitkyina khuapi a kibawl Mualtungmi thautawi pawl 17 te leh Kawlgam kumpi te thukikupna 11/05/13 ni in mata uha, thukimna nam 6 suai akaih khit baan uh ah ongtungding December khasung in Karen gam Ba-an khuapi ah kikupkik ding in thukimna nei uhhi. Hih Khawmpi ah UN pan Vijay Nambiar leh Sen gampan Ulian khat zong akah ahihi.\n· Leitung ah anihna gam ahi India gam te in Leitungdang khat icidiam Mars tung ah ni 300 akaaiding mituanglo Vandawn khualzin khat 11/05/13 ni in gualzo tak in India gam khanglam Sriharikota tuikulh pan lawnkhia thei uhhi. Hih leitungdang khualzin vankhualzin na peen USA te bek in khahkhia pan uhhi. China leh Japan bang hih Mars tung kahding hanciam mahmah taleh tungzo naailo uhhi.\n· Bangladesh kumpi thukhen zumpi te in 2009 kum a mithahna tawh akizom gaalkaap 723 lak ah 152 te 11/05/13 ni in thahlup ding in thukhen uhhi.


url: =Zo 3 sep 2017: Sunday Salsa Paradise! door Salsipuedes in Tilburg | LatinWorld.nl\nZo 3 sep 2017: Sunday Salsa Paradise! in Tilburg